title: Edgar Wallace

text: Wallacen näytelmiä esitettiin 1920- ja 1930-lukujen vaihteessa melko paljon suomalaisissa teattereissa. Näytelmää "The Ringer" on esitetty suomeksi nimellä "Kuka on noita?". Muita suomennettuja näytelmiä ovat "Kauhu, Miltonin salaisuus" ja "Monshallin kummitus".


title: Anatole France

text: Anatole France (oik. Jacques Anatole François Thibault, 16. huhtikuuta 1844 Pariisi – 12. lokakuuta 1924 Saint-Cyr-sur-Loire, Indre-et-Loire) oli ranskalainen kirjailija, joka sai Nobelin kirjallisuuspalkinnon vuonna 1921. Katolinen kirkko kielsi 1920-luvulla hänen teostensa levittämisen niiden sisältämien sosialististen piirteiden vuoksi. Francen tunnetuimpia romaaneja on "Kuningatar Hanhenjalan ravintola" (1892), joka on kuvaelma 1700-luvun Ranskasta. Hänet tunnetaan myös aforismeistaan. Francen syvällisimpänä kirjana pidetään romaania Enkelten kapina.


title: Anatole France

text: France oli kiinnostunut välikaudesta pakanuuden ja kristillisyyteen kääntymisen rajamailla. Hän kiinnostui myös yhteiskunnallisista kysymyksistä; jotkut laskevat hänet kommunistiksi, jotkut anarkistiksi. Francen teoksia suomennettiin paljon 1900-luvun alussa.


title: Purpendicular

text: Purpendicular on brittiläisen Deep Purple -rockyhtyeen viidestoista studioalbumi. Se äänitettiin vuosina 1995–1996 ja julkaistiin helmikuussa 1996. "Purpendicular" oli Deep Purplen ensimmäinen albumi, jossa oli mukana yhdysvaltalainen kitaristi Steve Morse. Se oli samalla yhtyeen ensimmäinen studioalbumi, joka ei noussut Yhdysvaltain Billboard 200 -albumilistalle. Myöskään Isossa-Britanniassa albumi ei yltänyt Top 40 -listalle.


title: Purpendicular

text: Alkuperäiskitaristi Ritchie Blackmoren jätettyä Deep Purplen lopullisesti vuoden 1993 lopulla hänen tilalleen tuli ensin lyhyeksi aikaa Joe Satriani ja sitten pysyvästi vuodesta 1994 Steve Morse. Muuten kokoonpano oli sama kuin yhtyeen tunnetuin, niin sanottu Mark II, eli Ian Gillan (laulu), Roger Glover (basso), Jon Lord (koskettimet) ja Ian Paice (rummut). Uusi kokoonpano paransi ilmapiiriä yhtyeessä huomattavasti, sillä määräilevä Blackmore oli edellisinä vuosina päättänyt yhtyeen musiikillisesta linjasta pitkälti omin päin. Omien ideoiden esiintuomista ei enää pelätty ja jäsenet päättivät merkitä kaikki kappaleet koko yhtyeen yhdessä tekemiksi. Uuden albumin äänitykset aloitettiin 1995.


title: Purpendicular

text: Äänityksiä tehtiin konserttien lomassa noin vuoden ajan. Yhtye kehitti monet kappaleideat ”jammailemalla”. Monesti ne saivat alkunsa Morsen ja rumpali Ian Paicen jammailuista, johon muut saattoivat varsin vapaasti liittyä mukaan. Gillan lauloi usein ilman mikrofonia, tullen fyysisesti toisten lähelle, koska Morsen mukaan ”sellaisessa tilanteessa on taikaa”. Morse piti muutenkin uuden yhtyeensä työskentelytavoista. Albumin tuottajana toimi basisti Roger Glover.


title: Purpendicular

text: Yhtyeen tyyli muuttui uudella albumilla huomattavasti. Merkittävin muutos oli Morsen hyvin nopeatempoinen kitaransoitto. Myös sanoitukset muuttuivat aikuismaisempaan suuntaan, sillä Gillanin mukaan viisikymmenvuotiaan pitäisi kirjoittaa sanoituksia muustakin kuin naisista ja rock-elämästä. Albumin nimi ”Purpendicular” on sanaleikki, joka kuvastaa tätä tyylillistä muutosta – nimen kanssa samalla tavoin lausuttu englannin sana ”perpendicular” tarkoittaa pysty- tai kohtisuoraa.


title: Purpendicular

text: Albumin kappalemateriaalia on kuvattu monipuoliseksi. ”Soon Forgotten” -kappaleen melodiat kulkevat riitasoinnuissa ja ”The Purpendicular Waltz” -kappaleen rumpukompit varsin monimutkaisiksi kuvatuissa tahtilajeissa. ”The Aviator”, ”Loosen My Strings” ja ”Sometimes I Feel Like Screaming” ovat rauhallisempia. ”Hey Cisco” esittelee Morsen nopeita kitarajuoksutuksia, kun taas ”A Touch Away” oli "Purpendicularin" ilmestyessä yhtyeen ensimmäinen varsinainen balladi. Äänityksistä jäi yli kappale ”The Stallion”, jota ei ainakaan toistaiseksi ole julkaistu virallisesti.


title: Purpendicular

text: Ennen "Purpendicularin" ilmestymistä yhtye julkaisi 1996 humoristisen bluessinglen ”The Turtle Island Shuffle”. Singleä jaettiin vain yhtyeen fan clubin jäsenille, ja sopimussyistä sekä yhtye (”Dick Pimple”) että jäsenet käyttivät siinä peitenimiä. Itse albumi julkaistiin myöhemmin samana vuonna. Yhdysvalloissa sen julkaisi CMC/Prominent Records ja Britanniassa BMG:n RCA Records.


title: Purpendicular

text: "Purpendicularin" kaupallinen menestys jäi yhtyeen aiempia julkaisuja vähäisemmäksi. Deep Purplen kotimaassa Britanniassa paras sijoitus oli 58. Yhdysvalloissa albumi ei noussut lainkaan listoille. Parhaiten levy sijoittui Ruotsissa, jossa se nousi kolmannelle sijalle. Suomessa albumin sijoitus oli parhaimmillaan yhdeksäs. Suhteellisen heikosta menestyksestä huolimatta albumi osoitti yhtyeen voivan jatkaa ilman Blackmorea, monien esittämistä vastakkaisista arveluista huolimatta.


title: Purpendicular

text: "Purpendicularin" radikaali tyyli ja varsinkin Morsen Blackmoresta poikkeava soittotyyli hämmensi aluksi monia faneja, mutta se sai kuitenkin kriitikoilta hyvän vastaanoton. "Kerrangin" albumilistalla "Purpendicular" nousi maaliskuussa 1996 suoraan ensimmäiselle sijalle ja Martin Popoffin julkaisemalla 500 parhaan heavy metal -albumin listalla albumi on sijalla 294.


title: Purpendicular

text: Heikki Heinon mielestä albumi on yhtyeen paras sitten 1975 julkaistun "Come Taste the Band"-levyn. "Deep Purple - vuodet 1967–2006" -kirjassaan hän sanoo, että ”levy oli hieno näyttö siitä, että yhtye pystyi uudistumaan ja tekemään monipuolista ja mielenkiintoista musiikkia.” Albumista kirjoittamassaan arvostelussa hän kutsuu sitä ”rohkeaksi ja onnistuneeksi yritykseksi tehdä jotain uutta ja selvästi vanhasta poikkeavaa” antaen arvosanan 8/10.


title: Purpendicular

text: Allmusicin arvostelija Glen Miller kehuu "Purpendicularin" monipuolisuutta ja kuvailee sitä yhtyeen pitkän uran ”seikkailullisimmaksi” albumiksi. Hänestä ”Sometimes I Feel Like Screaming” on Deep Purplen parhaita kappaleita vuosiin. Albumi saa häneltä kolme tähteä viidestä. Myös kriitikko George Starostin kehuu yhtyettä laadukkaan heavy-albumin julkaisusta niinkin myöhäisessä vaiheessa uraansa, vaikkei levy hänestä nousekaan huippuaikojen tasolle.


title: Purpendicular

text: New Musical Express valitsi "Purpendicularin" vuonna 2015 kaikkien aikojen 29:nneksi huonoimmaksi albumin nimeksi.


title: Purpendicular

text: Yhtyeen aiemmat kitaristit olivat usein esittäneet konserteissa myös soolotuotantoaan. Morse ei kuitenkaan halunnut tehdä samoin, kun yhtye hänen liityttyään tiedusteli asiaa. Alkuvaiheessa Morse soitti vanhat kappaleet vielä varsin samalla tavoin kuin Blackmore, mutta yhtyeen keikkailtua noin vuoden "Purpendicularin" äänitysten ohessa hän oli kehittänyt jo oman tyylinsä soittaa Blackmoren aikaiset kappaleet. Soittolistassa oli klassikkojen lisäksi paljon uuden albumin raitoja sekä harvinaisempia kappaleita. Tiheiden miehistönvaihdosten vuoksi kärsinyttä imagoa päätettiin parantaa runsaalla keikkailulla – 1996 yhtye soittikin yli sata keikkaa.


title: Purpendicular

text: Bonuskappale Yhdysvaltain ja Japanin painoksissa:


title: Volkswagen Phaeton

text: Volkswagen Phaeton on Volkswagenin vuosina 2002–2016 valmistama loistoautomalli. Se kilpaili lähinnä Mercedes-Benz S-sarjan kanssa. Kiinassa mallin korvaajaksi tuli Volkswagen Phideon.


title: Volkswagen Phaeton

text: Phaeton esiteltiin Geneven autonäyttelyssä vuonna 2002. Se oli Volkswagenin lippulaiva, jonka pääasialliset markkinat ovat Pohjois-Amerikassa, Japanissa ja Keski-Euroopassa. Mallin koki faceliftin vuonna 2010.


title: Volkswagen Phaeton

text: Phaeton ei käynyt kaupaksi Volkswagen-konsernin toiveiden mukaisesti. Vuonna 2004 Pohjois-Amerikassa myytiin vain noin 1 500 uutta Phaetonia, vaikka Volkswagen laskikin auton hintaa. Autoa ei menestynyt muillakaan markkinoilla kovin hyvin. Volkswagen lopetti auton valmistuksen keväällä 2016. Kiinan markkinoilla Phaetonin korvasi Volkswagen Phideon.


title: Volkswagen Phaeton

text: Volkswagen Phaetonilla on pituutta on 5,06 metriä, leveyttä 1,90 ja korkeutta 1,45 metriä. Akselivälillä on mittaa 2,88 metriä. Auto on saatavilla neliovisena sedanina, josta on myös 12 senttimetriä pidennetty Lang-malli.


title: The Silent Force

text: The Silent Force on hollantilaisen metalliyhtye Within Temptationin kolmas studioalbumi. Se julkaistiin 15. marraskuuta 2004. Kaksi kuukautta julkaisemisensa jälkeen albumi oli myynyt kultaa Saksassa, Alankomaissa sekä Belgiassa. Albumilta julkaistiin hyvin menestyneet singlet ""Stand My Ground"", ""Memories"" ja ""Angels"".


title: The Silent Force

text: "The Silent Force"-albumi ja sen kappaleet pohjautuvat alankomaalaisen kirjailija ja runoilija Louis Couperusin samannimiseen kirjaan, joka on suomennettu nimellä "Hiljainen voima".


title: Paolo Maldini

text: Paolo Maldini (s. 26. kesäkuuta 1968 Milano) on italialainen uransa päättänyt jalkapalloilija. Maldinin luontaisin pelipaikka uran alku- ja keskivaiheilla oli vasen puolustaja, mutta hän pelasi uransa viimeisinä vuosina enemmän keskuspuolustajana. Hän pelasi myös liberona. Hänen isänsä Cesare Maldini oli myös menestyvä jalkapalloilija ja myöhemmin valmentaja.


title: Paolo Maldini

text: Pelaajana Maldini oli tyylikäs. Hän osasi lukea peliä hyvin, taklasi harkitusti ja oikea-aikaisesti ja oli hyvä myös hyökkäyssuuntaan. Hän oli myös fyysisesti kova pelaaja: vahva, nopea ja hyväkuntoinen. Maldini debytoi Italian pääsarjassa Serie A:ssa Milanin joukkueessa 20. tammikuuta 1985 jo 16-vuotiaana, ja edusti koko ammattilaisuransa Milania. Maldini on myös pitkäaikaisin kapteeni Milanin ja koko Serie A:n historiassa. Maldinilla oli kauden 2005–2006 jälkeen koossa 582 Serie A -ottelua (27 maalia), mikä on Serie A:n ennätys.


title: Paolo Maldini

text: Italian maajoukkueessa Maldini pelasi 126 ottelua (7 maalia) ja on kolmanneksi eniten maaotteluita pelannut italialainen miespelaaja. Fabio Cannavaro ohitti hänet 12. elokuuta 2009 ja Gianluigi Buffon ohitti hänet 127. ottelullaan vuonna 2013. Maldini ei voittanut maajoukkueurallaan maailmanmestaruutta tai Euroopan-mestaruutta, mutta saavutti molemmissa kilpailuissa hopeaa ja MM-kilpailuissa vielä pronssia. Hän pelasi neljät MM-kilpailut vuosina 1990, 1994 (pelasi loppuottelussa), 1998, 2002 ja kolmet EM-kilpailut vuosina 1988, 1996 ja 2000 (pelasi loppuottelussa).


title: Paolo Maldini

text: 2000-luvulla Maldini oli kahdesti voittamassa Milanin kanssa Mestarien liigaa. Ensimmäinen voitto tuli kaudella 2002–2003, jolloin Milan voitti Juventuksen nollapelin jälkeen rangaistuspotkukilpailussa. Seuraavalla kaudella Milan voitti Serie A:n mestaruuden. Kaudella 2004–2005 Milan oli jälleen loppuottelussa, tällä kertaa Liverpoolia vastaan.


title: Paolo Maldini

text: Vuonna 2007 Maldini kertoi lopettavansa uransa tulevan kauden jälkeen. Kauden lopussa hän kuitenkin solmi Milanin kanssa vielä yksivuotisen jatkosopimuksen.


title: Paolo Maldini

text: Maldinin tyylikäs olemus on huomattu myös kentän ulkopuolella. Hänet on valittu Italian seksikkäimmäksi pelaajaksi. Lisäksi hän on tehnyt mallisopimuksen Hennes & Mauritzin kanssa vuonna 2006.


title: Pentti Hietanen

text: Pentti Juhani Hietanen (s. 7. lokakuuta 1958 Tampere) on suomalainen laulaja (tenori), joka on esiintynyt sekä oopperassa että musikaaleissa ja levyttänyt viihde- ja rock-musiikkia.


title: Pentti Hietanen

text: Hietanen julkaisi vuonna 2005 rock-levyn "Pentti Hietanen On The Rocks", joka sisälsi cover-versioita CCR:n, Deep Purplen, Uriah Heepin, Procol Harumin, The Holliesin ja Simon & Garfunkelin tunnetuista kappaleista. Hietasen ohjelmistoon kuuluu kuitenkin yhä myös joitakin tunnettuja klassisia laulelmia. Vuonna 2007 ilmestyneellä "Con Amore" -levyllä Pentti Hietanen tulkitsee hämmentävästi ja liikuttavasti (hänen omia sanojaan lainaten) kappaleen "Poika varjoiselta kujalta" 10-vuotiaan itsensä kanssa.


title: Pentti Hietanen

text:
Hietasen kolme ensimmäistä levyä ovat myyneet yli 17 000 kappaletta.
Pentti Hietanen ja hänen puolisonsa, laulaja Heini Hietanen asuvat Kangasalla. Heillä on kaksi tytärtä.


title: Pentti Hietanen

text: Hietanen osallistui Suomen euroviisukarsintoihin 2010 kappaleella "Il mondo è quì" ja sijoittui finaalin sijalle 8.


title: Color Line

text: Color Line on Oslossa kotipaikkaansa pitävä norjalainen varustamo. Yhtiön laivastoon kuuluu kuusi alusta. Varustamo toimii seitsemässä satamassa Norjassa, Ruotsissa, Saksassa ja Tanskassa. Color Linen laivastoon kuuluu muun muassa maailman suurin autolautta "M/S Color Magic".


title: Color Line

text: Color Line AS -varustamon omistaa kokonaan Color Group ASA, jolla on myös toinen kokonaan omistettu tytäryhtiö, Color Skagen AS, Tanskassa. (AS on lyhenne norjan sanasta aksjeselskap, osakeyhtiö; ASA sanasta allmennaksjeselskap, julkinen osakeyhtiö.) Color Line perustettiin vuonna 1990 yhdistämällä Jahre Line ja Norway Line. Samana vuonna varustamo hankki vielä Fred. Olsen Linesin autolauttaliiketoiminnan. Vuonna 1996 hankittiin Larvik Line, 1998 Scandi Line ja 1998 Color Hotel Skagen .


title: Color Line

text: Tällä vuosituhannella varustamo on investoinut lukuisiin uusiin aluksiin: se on saanut vuosina 2000–2009 neljä uutta alusta ja investoinut aluksiin ja uusiin konsepteihin 7,5 miljardia Norjan kruunua (NOK) . Uusien alusten myötä se on voinut hankkiutua eroon 90-luvulla hankituista käytetyistä aluksista: aikajaksolla 2000–2009 se on myynyt kuusi alusta. Nykyisin Color Line liikennöi kuudella aluksella seitsemään eri satamaan .


title: Color Line

text: Varustamo on Hampurissa sijaitsevan monitoimihallin, Color Line Arenan ja Ålesundin jalkapallostadionin, Color Line Stadiumin merkittävin yhteistyökumppani. Color Line tukee myös merkittävästi Norjan oopperaa.Oslon ja Kielin välillä oli liikennöinyt vuodesta 1991 alkaen M/S Prinsesse Ragnhild sekä M/S Kronprins Frederik. Color Line päätti uudistaa tämän välin risteilytarjonnan ja tilasi Suomesta kaksi risteilijätyyppistä autolauttaa, joista tulisi maailman suurimmat. Color Fantasy tilattiin vuonna 2002 ja Color Magic vuonna 2005.


title: Color Line

text: Color Fantasyn valmistuessa vuonna 2004 , Prinsesse Ragnhild poistettiin linjalta. Myöhemmin myös Kronprins Frederik sai lähtöpassit, kun Color Fantasyn sisar Color Magic valmistui vuonna 2007 . Tällä hetkellä Color Magic on maailman suurin autolautta.


title: Color Line

text: Color Line lanseerasi uuden "Superspeed"-brändin, joka yhdistää Larvikin ja Kristiansandin nopealla meriyhteydellä Tanskan Hirtshalsiin. Uuteen brändiin kuului kaksi uutta, nopeakulkuista matkustaja-autolauttaa. Color Line tilasi jälleen Suomen Aker Yardsilta kaksi uutta lauttaa vuonna 2005. Alusten piti valmistua joulukuussa 2007 ja huhtikuussa 2008, mutta telakkayhtiön toimitusvaikeuksien vuoksi alukset valmistuivat helmikuussa 2008 ja kesäkuussa 2008, eli molemmat noin pari kuukautta aikataulustaan myöhässä.


title: Color Line

text: Ensimmäinen alus, M/S Superspeed 1 korvasi aiemmin Kristiansandin-linjalla liikennöineet M/S Christian IV:n sekä jo joulukuussa poistetun HSC Silvia Ana L:n. M/S Superspeed 2 puolestaan korvasi Larvikin-linjalla M/S Peter Wesselin (Christian IV tosin tuurasi alusta viimeiset pari kuukautta, kun Peter Wessel luovutettiin SNAVille, ennen kuin Superspeed 2 oli valmistunut). Lisäksi Superspeed 2 korvasi jo vuonna 2006 poistetun M/S Color Travellerin.


title: Color Line

text: Larvik – Hirsthals-merimatkaan alukselta menee 3h 45min ja Kristiansand - Hirtshals-väliin 3h 15min.


title: Pedro de la Rosa

text: Pedro Martínez de la Rosa (s. 24. helmikuuta 1971 Barcelona, Katalonia, Espanja) on espanjalainen uransa lopettanut rata-autoilija.


title: Pedro de la Rosa

text: De la Rosa ajoi urallaan neljä kokonaista kautta Formula 1 -sarjassa. Hän teki ensiesiintymisensä sarjassa 7. maaliskuuta 1999 ja toimi useita kausia McLarenin testikuljettajana. Hän saavutti uransa ainoan palkintokorokesijan ajaessaan kaudella McLarenilla toiseksi Unkarin Grand Prix’ssa.


title: Pedro de la Rosa

text: De la Rosa aloitti uransa paikallisissa karting-sarjoissa 17-vuotiaana vuonna 1988. Vuotta myöhemmin hän voitti Espanjan Formula Fiat Uno -sarjan mestaruuden. Seuraavina vuosina hän otti osaa useisiin sarjoihin ja voitti mestaruudet Espanjan Formula Ford 1600 -sarjassa vuonna 1990 ja Britannian Formula Renault -sarjassa vuonna 1992. Seuraavat kaksi vuotta de la Rosa ajoi Britannian Formula 3 -sarjaa, mutta menestys jäi vaatimattomammaksi. Vuonna 1995 hän muutti Japaniin ja voitti paikallisen Formula 3 -sarjan mestaruuden. Kaksi vuotta myöhemmin seurasivat mestaruudet GT- ja Formula Nippon -sarjoissa.


title: Pedro de la Rosa

text: Vuonna 1998 de la Rosa siirtyi Formula 1 -sarjaan Jordanin testikuljettajaksi ja vuotta myöhemmin Arrowsin kilpakuljettajaksi. Hän avasi pistetilinsä ajamalla kuudenneksi ensimmäisessä kilpailussaan. Kaudet ja de la Rosa vietti Jaguarilla.


title: Pedro de la Rosa

text: Kaudella de la Rosa aloitti McLarenin testikuljettajana. Kaudella hänet saattoi nähdä tallin kolmannen auton ohjaimissa perjantain vapaissa harjoituksissa. Saman kauden Bahrainin GP:ssä hän tuurasi olkapäävamman vuoksi sivussa ollutta Juan Pablo Montoyaa ja saavutti neljä pistettä ajettuaan viidenneksi. Hän teki myös kilpailun nopeimman kierroksen.


title: Pedro de la Rosa

text: Kaudella de la Rosa ajoi Ranskan GP:stä alkaen McLarenin toisena kilpakuljettajana Montoyan lähdettyä tallista kesken kauden. De la Rosa saavutti tuolloin uransa parhaan kilpailusijoituksen ajettuaan toiseksi Unkarin GP:ssä.


title: Pedro de la Rosa

text:
De la Rosa jatkoi McLarenin testikuljettajana vielä kaudet 2007–2009, ollen osallisena myös , jonka vuoksi McLaren menetti kaikki valmistajien MM-sarjan pisteet kaudella . Kauden jälkeen hän siirtyi BMW Sauberin kilpakuljettajaksi kaudelle . Hän saavutti kaudella kuusi pistettä ajamalla seitsemänneksi Unkarin kilpailussa. Singaporen Grand Prix’n jälkeen Nick Heidfeld korvasi hänet kilpakuljettajana, jolloin de la Rosa palasi takaisin Mclarenin testikuljettajan hommiin kaudeksi . Hän sai kuitenkin tilaisuuden ajaa yhden kilpailun tuuraamalla Monacon GP:n aika-ajoissa loukkaantunutta Sauber -kuljettajaa Sergio Péreziä Kanadan GP:ssä.
De la Rosa teki jälleen paluun F1-radoille kaudella HRT -tallin kilpakuljettajana. Hänen parhaaksi kisasijoitukseksi jäi kauden aikana seitsemästoista sija. De la Rosa oli tehnyt tallin kanssa kaksivuotisen sopimuksen, mutta HRT:n jouduttua talousvaikeuksiin, talli päätti lopettaa toimintansa kauden 2012 jälkeen.


title: Pedro de la Rosa

text: De la Rosa jäi ilman kilpakuljettajan paikkaa ja toimi kausilla ja Ferrarin testikuljettajana.


title: Jalkapuu

text: Jalkapuu on vanha, monissa maissa käytetty häpeärangaistuksen väline. Siinä on päällekkäisiä kolottuja hirsiä, joiden väliin laitetaan rangaistavan jalat ja joskus myös kädet. Hirret lukitaan toisiinsa päissä olevilla kiiloilla tai haoilla niin, että tuomittu joutuu paikoillaan kärsimään kunniaansa kohdistetun rangaistuksen. Jalkapuu oli yleensä sijoitettu näkyvälle paikalle, esimerkiksi kirkon eteiseen tai pihalle, tai useimmiten kirkon läheisyyteen, niin että koko kirkkokansa näki rangaistusta kärsivän.


title: Jalkapuu

text: Päätös jalkapuun käyttöönottamisesta Suomen (Turun hiippakunnan) kirkoissa tehtiin Turun pappeinkokouksessa vuonna 1660. Aiemmin jalkapuuta oli käytetty kouluissa oppilaiden kurittamiseen ja kirkko oli käyttänyt häpeärangaistuksena kirkon ovella seisottamista 1–9 sunnuntaina. Jalkapuurangaistus lakkautettiin Suomessa asetuksella 15. toukokuuta 1848. Ruotsissa vastaava asetus annettiin 10. kesäkuuta 1841.


title: Jalkapuu

text: Kirkkokurista huolehtivat kirkkoherra ja kirkkoraati. Kurinpidon välineinä olivat nuhtelu, varoitus, kirkolle tehtävä työ, sakko, jalkapuu, häpeäpenkki, julkirippi, ehtoolliselta pois sulkeminen ja seurakunnasta erottaminen. Oikeus kirkolliseen jalkapuurangaistukseen tuomitsemiseen oli rovastilla tai kirkkoherralla yhdessä seurakunnan etevimpien eli kirkkoraadin kanssa. Rangaistukseen sai tuomita vähäisistä rikkomuksista, sellaisista joista laki ei määrännyt rangaistusta, tai jotka olivat liian vähäpätöisiä maalliseen oikeuteen vietäviksi. Tällaisia olivat mm. erilaiset laiminlyönnit,- esimerkiksi ehtoollisella käymättä jättäminen, tai nuorilla katekismuksen lukematta jättäminen, sekä kinkereiltä ja rippikoulusta poisjääminen. Muita syitä saattoi olla esimerkiksi kirkossa juopuneena esiintyminen.


title: Jalkapuu

text: Jalkapuuta säilytettiin pitäjäntuvassa tai muussa varmassa paikassa, etteivät ilkimykset rikkoisi sitä. Kirkolle sen toi aina tarvittaessa kirkonisäntä. Tuomitun asettamisesta jalkapuuhun huolehti suntio ja kirkon kuudennusmiehet, jotka tarvittaessa saivat virka-apua nimismieheltä. Maallisessa oikeudessa jalkapuuhun tuomitun toi pitäjän kruununpalvelija rangaistustaan kärsimään. Ilomantsi, Pälkjärvi ja  Suojärvi palkkasivat 1680-luvun lopulla yhteisen profossin kuljettamaan jalkapuuhun tuomitut määrättynä sunnuntaina kirkolle.


title: Jalkapuu

text: Jalkapuussa istuttiin joko koko jumalanpalveluksen ajan tai vain osan sen kestoa. Tuomiosta riippuen siinä istuttiin yhtenä tai useampana sunnuntaina. Nelimetrisissä hirsissä oli tavallisesti neljä tai viisi lovea. Seitsemässä veljeksessä oli lovet seitsemälle istujalle ja Lammin kirkossa kymmenelle.


title: Jalkapuu

text: Jumalanpalveluksissa, rippikoulussa ja lukukinkereillä käynti oli kansalaisen velvollisuus. Laiminlyönnistä sai yleensä sakkoja, mutta toistuvasta, uppiniskaisesta teosta saattoi joutua jalkapuuhun.


title: Jalkapuu

text: Yleisin syy jalkapuuhun joutumiseen oli se, ettei oppinut lukemaan tai ettei osannut ulkoa tiettyjä kristinopin kappaleita. Nuoren oli yleensä osattava lukea 16-vuotiaana tai ennen rippikouluun menoaan. Paattisilla joutui jalkapuuhun, jos ei 15-vuotiaana osannut tavata eikä Vähää katekismusta ulkoa. Usein kuitenkin vältti rangaistuksen, jos oli luonnostaan kykenemätön oppimaan eikä kyse siis ollut haluttomuudesta.


title: Jalkapuu

text: Pappi saattoi kuljettaa jalkapuun lukukinkereillekin mukanaan joko käyttöön tai pelotteeksi. Ilmajoella nimismies toi tällaisia laiskalukijoita rautakahleissa rippikouluun ja kirkkoherra laittoi heitä lukukinkereillä pöydän alle istumaan. Tammelassa joutui vuonna 1786 äiti jalkapuuhun siksi, ettei hänen 19-vuotias poikansa oppinut lukemaan.


title: Jalkapuu

text: Pielisjärvellä kirkkoneuvosto määräsi vuonna 1747 jalkapuurangaistuksen jokaiselle, jota ei voitu päästää ehtoolliselle heikon kristinopin taidon vuoksi. Alle 15-vuotiaille riitti selkäsauna. Alatornion kirkkoneuvosto tuomitsi 1776 Kaisa Antintyttären Kivirannalta yhdeksi sunnuntaiksi jalkapuuhun, kun hän ei ollut varoituksista huolimatta opetellut lukemaan. Seuraavana vuonna hän istui kahtena sunnuntaina jalkapuussa samasta syystä.


title: Jalkapuu

text: Seitsemässä veljeksessä paikkakunnan uusi rovasti oli laiskanlukijoille armoton. Niinpä veljeksetkin joutuivat aloittamaan lukemisen opettelun välttääkseen jalkapuun: ”Jalkapuuhan meitä vartoo, veljet, musta jalkapuu, joka, ammoittaen jynkästi ympyriäisillä lävillänsä, maata röhöttää tuolla kirkon porstuassa kuin musta karju. Juuri tällä helvetin pihdillä on meitä rovastimme uhannut, ja saattaapa hän uhkauksensa toteen, ellei hän näe meiltä jokapäiväistä ahkeruutta ja harjoitusta, se on varma asia.”


title: Jalkapuu

text: Koska jumalanpalvelus kesti useita tunteja, joskus jopa kuusi tuntia, yrittivät nuoret joskus poistua ennen tilaisuuden loppua. Tätä yritettiin estää pitämällä kirkon ovet suljettuina ja päästämällä ihmisiä tarpeilleen vain yhdestä ovesta. Luvattomasta poistumisesta oli rangaistuksena joko sakkoja tai jalkapuuta. Tohmajärvellä sai ensimmäisestä kerrasta istua jalkapuussa yhtenä sunnuntaina, toisesta kerrasta kahtena ja kolmannesta kerrasta neljänä sunnuntaina. Myös Houtskarissa päätettiin 1838 panna jalkapuuhun, jos myöhästyy jumalanpalveluksesta tai lähtee siitä kesken pois.


title: Jalkapuu

text: Sakko tai jalkapuu oli tuomiona myös metelöinnistä, penkkijärjestyksen rikkomisesta ja muusta häiriöstä kirkossa. Kuopiossa pääsi kolme miestä vuonna 1673 yhdeksi sunnuntaiksi jalkapuuhun nuuskaamisesta saarnan aikana. Akaan kirkonkokous päätti 1767 rangaista jalkapuuhun laittamisella niitä, jotka varoituksista ja huomautuksista huolimatta nukkuivat kirkonmenojen aikana. Lehteriltä alla istuvien päälle sylkeminen oli niin paha rike, että siitä joutui maalliseen oikeuteen.


title: Jalkapuu

text: Jalkapuun käyttö rangaistuksena ilkivallasta oli tavallista. Sitä käytettiin myös kiroilemisen kitkemisessä. Lopella päätettiin vuonna 1746, että aikuiset kiroilijat joutuvat jalkapuuhun. Kiroileville lapsille katsottiin riittävän vanhempain suorittama kuritus vieraan miehen läsnä ollessa.


title: Jalkapuu

text: Kovennettu jalkapuurangaistus määrättiin vuonna 1751 niille, jotka kaivoivat hautausmaalta ruumisarkkuja myydäkseen tai käyttääkseen omaisiaan varten. Syyllisten tuli istua jalkapuussa lapio kädessään.


title: Jalkapuu

text: Vuonna 1767 tuomittiin Kaarinassa seitsemän itsellisnaista silkkiliinojen ja silkkimyssyjen käytöstä kirkossa 20 taalerin sakkoon ja istumaan yhtenä pyhänä kirkon jalkapuussa. Turun tuomiokapitulin vuonna 1826 antamien ohjeiden mukaan jalkapuuhun voitiin tuomita myös epäsovusta vanhempien ja lasten välillä, epäsovusta isäntäväen ja palvelusväen välillä sekä yöjuoksusta, jos ei kyennyt maksamaan niistä tuomittuja sakkoja. Myös Sauvon vuoden 1826 järjestyssääntö määrää yöjuoksusta jalkapuuhun.


title: Jalkapuu

text: Monen pitäjän kirkkoon jalkapuu hankittiin heti vuoden 1660 päätöksen jälkeen. Ahvenanmaalla puuttui jalkapuu vielä monista kirkoista vuonna 1664 ja vasta maaherran käskyn jälkeen sellainen hankittiin kaikkiin kirkkoihin.


title: Jalkapuu

text: Rovasti valvoi tarkastusmatkoillaan myös kurinpitovälineiden kuntoa. Puutteitakin niissä ilmeni. Ypäjän ja Jokioisten kappeleista puuttui vuonna 1666 koko jalkapuu, jollainen niihinkin piti hankkia.


title: Jalkapuu

text: Piispa vaati tarkastuksessaan vuonna 1686 jalkapuuta hankittavaksi Kiteen kirkkoon. Siitä ei ole säilynyt tietoa hankittiinko sellainen vai suoritettiinko kirkkorangaistus edelleen ovella seisten kuten ennenkin. Tohmajärvellä oli jalkapuu ainakin 1680-luvun lopulla, kun taas Enoon hankittiin ensimmäinen jalkapuu vasta 1796.


title: Jalkapuu

text: Jalkapuurangaistuksen käyttöaikana maallinen ja hengellinen tuomiovalta nähtiin yhtenä kokonaisuutena. Maallinenkin oikeus saattoi tuomita rikollisen julkirippiin. Vuoden 1686 kirkkolain mukaan kirkkorangaistuksen antaminen edellytti aina maallisen oikeuden tuomiota. Kuningas halusi näin maallisen vallan ulottuvan kirkkoonkin.


title: Jalkapuu

text: Kansa piti jalkapuurangaistusta ankarampana kuin sakkoa, vaikka niitä usein käytettiin toistensa vaihtoehtoina. Jalkapuusta saattoi lunastaa itsensä rahalla vapaaksi ja sakkoon tuomitun oli istuttava jalkapuussa, mikäli hän ei kyennyt maksamaan sakkoa.


title: Jalkapuu

text: Juoppouden kitkeminen kuului maalliselle oikeudelle. Siitä sai yleensä sakkoa, mutta jos ei maksanut niin joutui jalkapuuhun. Varsinkin kirkon ympäristö pyrittiin sunnuntaisin rauhoittamaan. Viinan polttaminen oli kyllä monelle paras tulonlähde ja pappiloissakin viinaa poltettiin vuoteen 1866 asti. Kirkkoon tuloa juopuneena pidettiin erittäin paheksuttavana, koska se saattoi aiheuttaa pahaa sekaannusta. Seurauksena oli yleensä jalkapuu tai julkirippi. Maariassa joutui vuodesta 1826 lähtien jalkapuuhun, jos soitti kirkonkelloja humalassa.


title: Jalkapuu

text: Sakkolassa tuli lautamies vuonna 1674 käräjille juovuksissa. Hänet pantiin jalkapuuhun niin pitkäksi aikaa että selviäisi ja lisäksi hänelle määrättiin sakkoja. Samoin kävi Pyhäjärvellä vuonna 1681.


title: Jalkapuu

text: Sauvon pitäjänkokous päätti määrätä sakkoa tai jalkapuuta juopottelusta ja säädyttömästä elämöinnistä toisen talossa sekä häiden kuokkimisesta. Prunkkalassa saattoi 1800-luvun alkupuolella joutua jalkapuuhun, jos salli alle 15-vuotiaiden poikien juopotella ja tupakoida. Samoin kävi jos käsitteli tulta varomattomasti tai jos rahvaaseen kuuluva pukeutui ylellisesti.


title: Jalkapuu

text: Vuonna 1818 Naantalin pitäjänkokous päätti, että kerjäämiseen syyllistyneet oli pantava jalkapuuhun. Samana vuonna Paraisilla päätettiin, että jalkapuuhun joutuu myös, jos lähettää oman lapsen kerjuulle. Turun vuoden 1840 köyhäinhoitojärjestys määräsi poliisilaitoksen huolehtimaan siitä, että lapsensa kerjäämään laittaneet joutuivat jalkapuuhun. Liedossa päätettiin 1818 laittaa kahdeksi sunnuntaiksi jalkapuuhun, jos köyhä poistui pitäjästä toistuvasti; ensimmäisen kerran sai anteeksi.


title: Jalkapuu

text: Nuorisolla oli ennen pahana tapana kokoontua urheilemaan, keinumaan, tanssimaan tai korttia pelaamaan sunnuntaisin. Hämeen ja Uudenmaan läänin maaherra määräsi vuonna 1792 tällaisesta hyödyttömästä ja turmiollisesta ajanvietosta eli sapatin rikkomuksesta ankarat rangaistukset: ensimmäisellä kerralla sakkoja, toisella jalkapuuta ja kolmannesta kerrasta lähetettiin naiset kehruuhuoneeseen ja miehet sotaväkeen, tai jos ei huolittu sotaväkeen niin sitten työhön linnoitukseen. Alle 15-vuotiaat selvisivät pelkällä jalkapuulla. Vuonna 1742 pantiin Lapualla kortinpeluusta syytetyt jalkapuuhun istumaan jo käräjillä oikeuden vasta pohtiessa syyllisyyttä.


title: Jalkapuu

text: Nurmeksessa tuomitut jättivät saapumatta kirkolle, vaikka kuudennusmiehet olivat vieneet käskyn perille. Pitäjänkokous määräsikin rangaistukseksi kahden taalerin sakon jokaiselle, joka joka jäi saapumatta jalkapuuhun ilman pätevää syytä. Siitä miten hyvin sakkouhka tehosi ei ole säilynyt tietoja.


title: Jalkapuu

text: Ruotsin vuoden 1734 valtakunnan lain rikoskaaren 3 luvun 2 pykälä mukaan ”Jos ala-ikäinen kiroo, niin kurittakoot häntä vanhempansa tahi isäntänsä vitsalla, hänen ikänsä ja pahan tapansa mukaan. Jos se useammasti tapahtuu, pantakoon jalkapuuhun kirkon oven viereen. Jos vanhemmat laiminlyövät kurittaa lapsiansa kiroamisesta, sakoitettakoot viisi talaria.”


title: Jalkapuu

text: Suomessa vuonna 1829 juoppoutta vastaan annetun asetuksen mukaan henkilöä, jonka käytöksestä näki, että hän oli juovuksissa, rangaistiin ensi kerralla kolmen ruplan sakolla. Toisella kerralla sai sakkoa kuusi ruplaa. Kolmannella kerralla sai 12 ruplaa sakkoa, joutui istumaan yhtenä sunnuntaina jalkapuussa, menetti vaalikelpoisuutensa eikä hänelle enää uskottu yhteisten asioiden hoitoa. Jalkapuurangaistus oli kärsittävä kotiseurakunnassa, jossa pappi julisti sen saarnatuolista. Neljännellä kerralla joutui mies puoleksi vuodeksi valtion työhön ja nainen puoleksi vuodeksi valtion kehruuhuoneeseen. Työmies, kisälli, oppipoika, merimies tai palvelija, joka maanantaina oli poissa työstä eläen laiskuudessa, juoppoudessa ja vallattomuudessa, joutui sakon lisäksi kolmannesta kerrasta lähtien yhdeksi sunnuntaiksi jalkapuuhun. Samoin kävi jos toistamiseen syyllistyi salakrouvin pitoon.


title: Jalkapuu

text: Kuninkaallisen majesteetin uudistettu satamasääntö vuodelta 1771 määräsi, että jos otti kalastussatamasta jotakin korkeintaan kymmenen taalerin arvosta, se ei ollut varkaus. Ottajan piti antaa näpistämänsä takaisin ja maksaa sakkoa puolet arvosta; tai jos ei kyennyt maksamaan sakkoa, joutui yhdeksi sunnuntaiksi jalkapuuhun ja sai hyvittää asianomistajaa työllä. Toisella kerralla joutui maksamaan sakkoa koko arvon tai joutui kahdeksi sunnuntaiksi jalkapuuhun. Vuodesta 1848 lähtien Suomessa muunnettiin maksamattomat sakot vankeudeksi.


title: Jalkapuu

text: Nykyään jalkapuu kuuluu sadomasokistisen seksin rekvisiittaan.


title: Kontionjälki

text: Kontionjälki on 2,5 kilometriä pitkä luontopolku Uuraisten Kangashäkissä. Reitti on merkitty maastoon valkoisin kyltein, joissa on kontionjälki. Polku kulkee Konttilammen rannan kautta Konttivuoren laelle, jossa on näköalatorni.


title: McDonnell

text: McDonnell voi tarkoittaa seuraavia:


title: Costello Hautamäki

text: Vesa-Pekka "Costello" Hautamäki (s. 11. syyskuuta 1963 Tampere) on suomalainen muusikko ja säveltäjä. Hänet tunnetaan etenkin urastaan suomalaisen rockyhtye Popedan kitaristina, mutta hän on myös luonut kansainvälistä uraa Hanoi Rocksin kitaristina vuosina 2001–2003 ja esiintynyt sekä levyttänyt aktiivisesti myös sooloartistina.


title: Costello Hautamäki

text: Hautamäen ensimmäinen yhtye oli Sensuuri, joka toimi vuosina 1978–1981. Hautamäki liittyi Popedaan vuonna 1981 kirjoitettuaan ylioppilaaksi. Hän teki vaikutuksen Popedan laulajaan ja perustajajäseneen Pate Mustajärveen osaamalla kaikki Popedan aiemmin levyttämät kappaleet jo ennen ensimmäisiä yhtyeen uuden kokoonpanon yhteisiä harjoituksia. Tuolloin yhtyeen kitaristina toiminut Arwo Mikkonen pelkäsi Costellon ottavan hänen paikkansa Popedassa, mutta Hautamäen tulon myötä Mikkonen kuitenkin jatkoi yhtyeessä kunnes menehtyi vuonna 1986. Mikkosen menehdyttyä Hautamäestä tuli Popedan musiikillinen johtohahmo.


title: Costello Hautamäki

text: Hautamäki on julkaissut urallaan kolme sooloalbumia. Hänen ensimmäinen oma albuminsa "A Little Bit Crazy" ilmestyi vuonna 1988 ja kakkosalbumi "13 Reasons to Rock" vuonna 2003. Hänen kolmas ja ensimmäinen suomenkielinen sooloalbuminsa, "Kun mies unelmoi", ilmestyi 8. maaliskuuta 2013.


title: Costello Hautamäki

text: Hautamäellä on kaksi lasta, pojat Jimi ja Alex "Allu" Hautamäki, jotka vaikuttavat omassa yhtyeessään Rockwallissa (Jimi rummuissa ja Alex bassossa). He ovat soittaneet myös Popedan keikoilla muutamissa kappaleissa sekä myös isänsä soolokeikoilla. Hämeenlinnalainen Finlandia Instruments on valmistanut vuodesta 2013 Costellon nimikkokitaraa Costellobirdiä, jota on tehty tähän mennessä kymmenen kappaletta.


title: Werder Bremen

text: SV Werder Bremen on vuonna 1899 perustettu saksalainen jalkapalloseura. Sen kotistadion on kapasiteetiltaan 43 087-paikkainen Weserstadion.


title: Werder Bremen

text: Werder Bremen on voittanut neljä mestaruutta, joista ensimmäinen tuli vuonna 1965. Suurinta menestyskauttaan Werder Bremen on viettänyt valmentaja Otto Rehhagelin kanssa. Hän tuli joukkueen peräsimeen vuonna 1980 ja oli valmennusvastuussa vuoteen 1995 saakka. Rehhagelin alaisuudessa Werder Bremen voitti Saksan mestaruudet vuosina 1988 ja 1993, Saksan Cupin vuosina 1991 ja 1994, Cup-voittajien cupin vuonna 1992 sekä Saksan liigacupin vuonna 2006. Menestyksen johdosta Rehhagelista tuli ensimmäinen valmentaja Bundesliigan historiassa, joka on palkattu toimeensa vakituisella työsopimuksella.


title: Werder Bremen

text: Rehhagelin lähdettyä FC Bayern Müncheniin, joukkue ajautui alavireiseen tilaan. Vuonna 1999 uudeksi valmentajaksi tuli Thomas Schaaf, jonka kanssa Bremen voitti tuplamestaruuden vuonna 2004. Schaafin Bremen tuli tunnetuksi hyökkäävästä pelityylistään ja joukkue tekikin useana kautena enemmän maaleja Bundesliigassa kuin mikään muu sarjan joukkueista. Schaaf irtisanottiin tehtävästään keväällä 2013 kolmen heikomman jälkeen jälkeen.


title: Amarok (albumi)

text: Amarok on Mike Oldfieldin kolmastoista albumi, joka julkaistiin vuonna 1990.


title: Amarok (albumi)

text: Albumi on monessa mielessä hyvin erikoinen. Se sisältää vain yhden tunnin pituisen (tarkkaan ottaen 60 minuuttia ja kaksi sekuntia) musiikkikappaleen. Musiikillisesti albumi seuraa Oldfieldin aikaisempia progressiivisen rockin suuntaan kallellaan olevia kokeiluja, joskin albumilla kuullaan erittäin vähän syntetisaattoreita ja kappaleessa seuraillaan niin kansanmusiikin kuin maailmanmusiikin melodioita ja rytmejä. Yksi albumin keskeisistä teemoista on afrikkalainen musiikki. Perkussionistit ovat samat kuin vuoden 1975 "Ommadawn"-levyllä.


title: Amarok (albumi)

text: Myös albumin syntyhistoria on erikoinen. Virgin-levy-yhtiö oli toistuvasti pyytänyt Oldfieldiä tekemään jatkoa suositulle "Tubular Bells" -albumilleen, varsinkin kun heidän välinen sopimuksensa oli kulumassa umpeen. Oldfield oli kuitenkin varsin kyllästynyt Virginiin. "Amarok" oli tavallaan osa erittäin monimutkaista viimeistä solvausta Virginille. "Amarok" oli ensinnäkin albumi, josta oli lähes mahdotonta erottaa yksittäisiä osia radiosoittoa varten ja jota oli muutenkin lähes mahdoton markkinoida. Albumi oli silti suuresti Oldfieldin ihailijoiden mieleen ja antoi hänelle taas mahdollisuuden säveltää mieleistään musiikkia. Virgin oli halunnut Oldfieldiltä joko laulettua popmusiikkia tai sitten Tubular Bells -nimisiä levyjä.


title: Amarok (albumi)

text: Albumilla oli myös muita pieniä näpäyksiä Virginin suuntaan. Eräässä kohdassa albumia kuullaan taustalla syntetisaattorilla morsetettuna ”fuck off RB”, viitaten Virginin Richard Bransoniin, jonka kanssa Oldfieldillä oli erittäin kireät välit. Oldfield myös sanoi kerran toivoneensa, että albumille tyypillinen erittäin suuri dynaaminen vaihtelu johtaisi siihen, että Virginin johtaja Simon Draper kuuntelisi autossa hiljaista kohtaa kovalla ja ajaisi ojaan yllättävän voimakkaan kohdan aikana. Jostakin syystä juuri morsekoodin sisältänyt kohta päätyi Virginin julkaisemalle "Elements"-kokoelmalevylle, johon leikattiin "Amarokista" kuuden minuutin pituinen katkelma.


title: Amarok (albumi)

text: Aikaisemmissa albumeissa Oldfield oli kokeillut suurta määrää erikoisia instrumentteja. Myös "Amarokilla" kuullaan esimerkiksi lelukoiraa (”happy”), erotuomarin pilliä, vesilasia, naamaläpäyksiä, hammasharjaa, ”feikkiradiota”, Hoover-pölynimuria ja ”lentokonemallien tekijöiden työkalulaatikon sisältöä”. Viimeisenä listalla ovat ”pitkät ohuet roikkuvat metalliputket”, viitaten putkikelloihin (): jopa soitinlistauksessaan Oldfield halusi välttää levy-yhtiön toivomia viittauksia "Tubular Bells" -levyyn.


title: Bruno Granholm

text: Bruno Ferdinand Granholm (14. toukokuuta 1857 Myrskylä – 29. syyskuuta 1930 Helsinki) oli suomalainen arkkitehti, joka toimi vuosina 1892–1926 Rautatiehallituksen pääarkkitehtina. Granholmin suunnittelemia 1900-luvun vaihteessa rakennettuja puurakenteisia rautatien asemarakennuksia on yhä käytössä. Monet Granholmin suunnittelemista puurakenteisista asemarakennuksista ovat kestäneet ajan hammasta yllättävän hyvin.


title: Bruno Granholm

text: Bruno Granholm syntyi Myrskylässä 14. toukokuuta 1857. Hän opiskeli Helsingissä Polyteknillisessä koulussa ja työskenteli opiskeluaikoinaan rautateiden mekaanisessa konepajassa ja myöhemmin eri arkkitehtien (mm. Theodor Höijerin) toimistoissa. Polyteknisestä korkeakoulusta Granholm valmistui vuonna 1882. Vuonna 1892 Granholm valittiin piirtäjäksi rautatiehallitukseen. Samana vuonna hänet nimitettiin rautatiehallituksen arkkitehdiksi. Vuodesta 1895 lähtien Granholm toimi tie- ja vesirakennusten ylihallituksessa tehtävänään asemarakennusten suunnittelu.


title: Bruno Granholm

text: Granholmin ensimmäisiä suunnitelmia rautateille oli vuonna 1893 laadittu piirustus Viipurin konepajaksi. Granholm piirsi suuren määrän asemien laajennuksia 1890–1910 -luvuilla. Samoja tyyppilaajennuspiirustuksia käytettiin useissa eri kohteissa.


title: Bruno Granholm

text: Ensimmäinen uusi rataosuus jolle Granholm suunnitteli asemarakennukset oli Haapamäki–Jyväskylä/Jyväskylä–Suolahti vuosina 1895-1896. Asemien piirustukset on päivätty 1896. Rataosuuden asemilla huoneiden käyttötarkoitus säilyi ennallaan mutta niiden arkkitehtoninen ilme muuttui. Tämä kuvastuu erittäin hyvin Jyväskylän asemalla. Asema on arkkitehtuuriltaan monimuotoinen, epäsymmetrinen ja koristelu keskittyi ovien ja ikkunoiden kehyksiin ja päätyihin. Koristeet luotiin kaivertamalla ja loveamalla. Entisiin asemiin verrattuna ratkaisut edustivat selkeästi aikansa puutyyliä. Kuitenkin jo muutamia vuosia myöhemmin rakennetulla Helsinki–Turku-rataosuudella asemat alkoivat yksinkertaistua muodoiltaan ja kansallisromanttiset ainekset vähentyä.


title: Bruno Granholm

text:
Granholm suunnitteli asemarakennukset myös rataosuuksille Kuopio–Iisalmi–Kajaani (vuosina 1898–1902 ja 1902–1904), Oulu–Tornio (vuosina 1899–1904) sekä Savonlinna–Elisenvaara (vuosina 1905–1908). Vuonna 1906 suunnitellussa Punkaharjun asemassa voi nähdä selkeän tyylillisen muutoksen Granholmin arkkitehtuurissa: yksityiskohdat asemilla muuttuivat jugendtyylisiksi, mutta kansallisromanttiset ainekset olivat silti selkeästi mukana. Granholmin piirustusten mukaan rakennettuja asemarakennuksia on myös jossain määrin muillakin rataosilla (esimerkiksi Nummelan, Rajajoen ja Terijoen asemat).
Helsinkiin Granholm suunnitteli kookkaimpiin töihinsä kuuluvan Pasilan konepajan. Nykyään muussa kuin rautateihin liittyvässä käytössä olevan konepaja-alueen kadunnimistössä esiintyvät "Bruno Granholmin aukio" ja "Bruno Granholmin kuja".


title: Bruno Granholm

text: Muita Granholmin suunnittelemia rakennuksia:


title: Bruno Granholm

text: Granholmin suunnitelmissa asema- ja asuinrakennukset säilyttivät entiset pohjaratkaisut, mutta ulkoasuun tuli kansallisromanttisia, jopa muinaisskandinaavisia, koristeaiheita.


title: Bruno Granholm

text: Rakennukset edustavat kansallisromanttista tyyliä (nk. nikkarityyli) erotuksena tuolloin voimakkaasti vaikuttaneeseen uusrenessanssityyliin joka jäljitteli kivirakentamisen arkkitehtuuria. Granholmin suunnittelemien asemarakennusten ornamentiikka ammentaa vaikutteita karjalaisista esikuvista, joskin piste- ja kaiverruskuviot kuuluivat myös perinteiseen sveitsiläistyyliin. Vaikutteiden kansainvälisyydestä kertoo, että vastaavaa muotokieltä on nähtävissä lähes samaan aikaan 1890-luvun lopulla myös Norjassa ja Ruotsissa. Bruno Granholm suunnittelikin uransa aikoja kymmenittäin asemarakennuksia ja Suomen rautateillä kansallisromantiikka henkilöityi häneen.


title: Isidoros Aleksandrialainen

text: Isidoros Aleksandrialainen oli kreikkalainen uusplatonilainen filosofi. Hän eli Ateenassa ja Aleksandriassa 400-luvun loppupuolella.


title: Isidoros Aleksandrialainen

text: Isidoros oli yksi viimeisiä uusplatonikkoja. Hänestä tuli Ateenan koulun johtaja Proklosta seuranneen Marinoksen jälkeen. Hänen näkemyksensä olivat sellaisia, että suurin osa koulun jäsenistä halusi ottaa niihin etäisyyttä, ja niin hän joutui lopulta luopumaan virastaan ja antamaan sen Hegiaalle.


title: Isidoros Aleksandrialainen

text: Isidoros tunnetaan ennen kaikkea Damaskioksen opettajana. Tämä kirjoitti teoksen "Isidoroksen elämä", jossa esittää opettajansa hyvässä valossa ihmisenä ja ajattelijana. On kuitenkin yleisesti myönnetty, että hän oli enemmänkin innokas filosofian harrastaja kuin huomattava ajattelija. Hänelle järkeily oli alisteista inspiraatiolle, ja hän suosi Pythagoraan ja Platonin teorioita stoalaisten ja Aristoteleen mielikuvituksettoman logiikan ja käytännöllisen etiikan sijaan. Hän harrasti myös varsin vapaata teosofista spekulointia ja piti unia ja valveilla nähtyjä näkyjä tärkeinä. Hän puhui näistä laveasti pitämissään julkisissa esityksissä.


title: Isidoros Aleksandrialainen

text:
Damaskioksen "Isidoroksen elämä" on säilynyt Fotioksen "Bibliothecassa".
Katso: Agathias, "Hist." II 30; Fotios, "Bibliotheca", 181.


title: Derek Walcott

text: Derek Alton Walcott OBE (23. tammikuuta 1930 Castries – 17. maaliskuuta 2017 Cap Estate, Gros-Islet) oli englanniksi kirjoittanut saintlucialainen kirjailija. Walcott sai Nobelin kirjallisuuspalkinnon vuonna 1992.


title: Derek Walcott

text: Hänen kunnianhimoisimpana työnään pidetään eeppistä runoelmaa "Omeros". Se koostuu 64 kappaleesta, jotka muodostavat seitsemän kirjaa, ja toistaa Iliaan ja Odysseian tarinaa Karibian ympäristössä.


title: Derek Walcott

text:
Walcott opetti Bostonin yliopistossa vuodesta 1981 alkaen aina vuoteen 2007 asti. Sen jälkeen hän toimi Essexin yliopiston runousopin professorina vuosina 2010–2013.
Vuonna 1997 Walcott työsti yhdessä Paul Simonin kanssa musikaalin "The Capeman" Broadwaylle.


title: Daugavpils

text: Daugavpils eli Väinänlinna (latg. "Daugpiļs", , ) on Latvian toiseksi suurin kaupunki 93 312 asukkaallaan (2011). Se sijaitsee Väinäjoen varrella maan kaakkoisosassa lähellä Valko-Venäjän ja Liettuan rajoja. Maan pääkaupunkiin Riikaan on noin 230 km.


title: Daugavpils

text: Asutus nykyisen kaupungin seudulle muodostui ilmeisesti kauan ennen kirjoitettua historiaa. Paikkakunnan syntyyn liittyi sijainti Väinäjoen, tärkeän Idäntien varrella. Se mainitaan saagoissa 400-luvulta, joissa kuvataan Gotlannin asukkaiden matkasta jokea pitkin Venäjälle ja edelleen Kreikkaan. Kauppareitistä todistavat Daugavpilsin lähistöltä jokivarresta löydetyt roomalaiset kolikot, jotka ovat ajanjaksolta 1. vuosisata eaa.– 4. vuosisata jaa.


title: Daugavpils

text: Ensimmäinen kirjallinen maininta kaupungista on vuodelta 1275, jolloin saksalainen ritarikunta perusti Dünaburgin, Väinänlinnan linnoituksen. Se sijaitsi aluksi nykykaupungista 19 km ylävirtaan. Vuosina 1561–1772 asutus kuului pääosin Puola-Liettuaan. Iivana Julman joukot hävittivät linnoituksen ja siihen liittyneen asutuksen Liivinmaan sodassa vuonna 1577. Uusi asutus perustettiin samana vuonna nykypaikalle. Magdeburgin kaupunginoikeudet sijaintiaan vaihtanut Dünaburg sai 1582. Kaupunki oli Moskovan Venäjän hallussa 1656–1667, ja oli tällöin ortodoksisten marttyyripyhimysten (Boris ja Gleb) mukaan nimeltään Borisoglebsk ().


title: Daugavpils

text: Vuonna 1772 Puolan ensimmäisessä jaossa Dinaburg joutui Venäjän keisarikunnalle, jossa se aluksi oli osa Pihkovan kuvernementtiä. Vuodesta 1777 lähtien se oli kihlakuntakaupunki. Vuodesta 1802 se kuului Vitebskin kuvernementtiin. Venäläislinnoitus sai alkunsa 1810 ja se rakennettiin paljolti 1820- ja 1830-luvuilla. Vuonna 1840 kaupungissa asui 7 080 henkeä, joista 6 320 oli miehiä ja vain 760 naisia. 1860-luvun alussa siitä tuli Moskovaan, Riikaan ja Varsovaan johtavien rautateiden tärkeä risteysasema. Rautatien myötä Dinaburgista kehittyi teollisuuden ja liikenteen keskus. Tammikuussa 1893 keisari Aleksanteri III antoi kaupungille uuden venäläisen nimen Dvinsk. Vuoden 1897 väestönlaskennassa se oli 69 675 asukkaallaan jo kuvernementin suurin kaupunki.


title: Daugavpils

text: Latvian itsenäistymisen jälkeen kaupunki sai 1920 latvialaisen nimen Daugavpils (suom. Daugavan eli Väinäjoen linna). Toisessa maailmansodassa oli saksalaisjoukkojen miehittämä (26. kesäkuuta 1941 – 27. heinäkuuta 1944) ja tuhoutui pahoin sodan loppuvaiheessa.


title: Daugavpils

text: Latviassa suoritettiin väestönlaskenta myös vuosina 1920, 1925, 1930 ja 1935. Näiden tiedot puuttuvat toistaiseksi alla olevasta taulukosta.


title: Daugavpils

text: Neuvostohistorian jäljiltä Daugavpils on yhä Latvian venäläisvoittoisin kaupunki, vaikka maastamuuton ja paikkakunnalta muuton tuloksena väkiluku on pienentynyt merkittävästi. Vuoden 2011 väestönlaskennan 93 312 asukkaasta 53,6 % oli etnisen taustansa mukaan venäläisiä, 19,8 % latvialaisia, 14,2 % puolalaisia, 7,2 % valkovenäläisiä, 1,9 % ukrainalaisia, 1,0 % liettualaisia ja 2,4 % muita. Ehdoton enemmistö puhuu venäjää äidinkielenään.


title: Daugavpils

text: Vuonna 2011 kaupungin asukkaista Latvian kansalaisia oli 75,3 %, Latviassa asuvia ei-kansalaisia (ei myönnettyä Latvian kansallaisuutta) 19,7 % ja muiden valtioiden kansalaisia 5,0 %. Muiden valtioiden kansalaisista (ulkomaalaisista) Venäjän kansalaisia oli 4,0 % ja Liettuan kansalaisia 0,5%.


title: Daugavpils

text: Daugavpils on Itä-Latvian Latgalen maakunnan koulutus- ja kulttuurikeskus. Kaupungissa on monia ammatillisia ja ylemmän asteen oppilaitoksia. Näistä tunnetuin on Daugavpilsin yliopisto, joka perustettiin 1990-luvulla opettajankoulutuslaitoksen pohjalle ja on Latvian toiseksi suurin yliopisto. Ylemmän asteen koulutusta tarjoaa kaikkiaan 12 eri tahoa, joista osa - kuten Latvian yliopisto, Riian teknillinen yliopisto tai Moskovan valtiollinen teollisuusyliopisto (MSTU) - on muualle sijoittuneiden yliopistojen tai korkeakoulujen sivutoimipisteitä.


title: Daugavpils

text: Taidemaalari Mark Rothko syntyi silloisessa Venäjän Dvinskissä 1903, mutta muutti jo kymmenvuotiaana Yhdysvaltoihin.


title: Daugavpils

text: Kaupungissa on useita arkkitehtuuriltaan, historialtaan ja kulttuuriltaan tärkeitä kohteita, muun muassa Daugavpilsin linnoitus (Väinänlinna). Tyypillistä Daugavpilsia on punatiiliarkkitehtuuri.


title: Naguib Mahfouz

text: Naguib Mahfouz (, 11. joulukuuta 1911 – 30. elokuuta 2006) oli egyptiläinen kirjailija. Mahfouz sai Nobelin kirjallisuuspalkinnon vuonna 1988.


title: Naguib Mahfouz

text: Mahfouzin tunnetuin teos on "Awlad Haretna" (arab. أولاد حارتنا, käännetty englanniksi nimillä "Children of Gebelawi" ja "Children of the Alley") vuodelta 1959. Se kertoo vertauskuvallisesti yksijumalaisten uskontojen synnystä. Romaani aiheutti uskonnollisia paineita, ja Mahfouz joutui murhayrityksen kohteeksi. Kirjassa kerrotaan Adam-isän ja kolmen pojan (Mooses, Jeesus ja Muhammad) tarinat. Kirjan viides osa symboloi modernia tiedettä.


title: Naguib Mahfouz

text: Mahfouz tuki Anwar Sadatin Camp Davidin rauhansopimusta Israelin kanssa vuonna 1978. Sen takia häntä boikotoidaan monissa arabimaissa.


title: Kalkidios

text: Kalkidios oli 400-luvulla elänyt kreikkalainen uusplatonilainen filosofi. Hänen merkittävin työnsä oli osasta Platonin "Timaiosta" (17a-53c) tehty latinankielinen käännös ja kommentaari. Se olikin lähes ainoa varhaiskeskiajalla tunnettu Platonin teos. Kalkidios oli todennäköisesti kristitty ainakin osan elämästään.


title: Luettelo Suomen ulkopuolella sijaitsevista kaupungeista, joilla on suomenkielinen nimi

text: Tämä artikkeli on luettelo Suomen ulkopuolella sijaitsevista kaupungeista, joilla on suomenkielinen nimi. Artikkelissa ovat Suomen valtion nykyisten rajojen ulkopuolella sijaitsevat tai sijainneet kaupungit, joilla on vakiintunut tai aiemmin käytössä ollut suomenkielinen nimi.


text: Suomenkielisiksi nimiksi katsotaan tässä kaikki nimet, joitten suomenkielisissä teksteissä esiintyvä kirjoitusasu tai ääntämys poikkeaa selvästi kaupungin omakielisistä nimityksistä. Esimerkkejä:


text: Vieraista kirjoitusjärjestelmistä (esimerkiksi kyrilliset aakkoset ja kiinalaiset sanamerkit) tämänhetkisen vallitsevan käytännön mukaan mekaanisesti suomeen latinaistetut nimet, kuten "Leningrad", "Nagasaki" ja "Qingdao", eivät kuulu tähän. Sen sijaan mukaan kuuluvat vallitsevaa käytäntöä aiemmin vakiintuneet ja siitä poikkeavat, edelleen yleisessä käytössä olevat nimet, kuten "Peking" ja "Tokio".


title: Jaroslav Seifert

text:
Jaroslav Seifert (1901–1986) oli tšekkiläinen runoilija, kirjailija ja toimittaja. Hänelle myönnettiin Nobelin kirjallisuuspalkinto vuonna 1984.
Seifertin ensimmäinen runokokoelma ilmestyi vuonna 1921. Hän oli kommunistipuolueen jäsen ja kommunististen julkaisujen toimittaja. Hänet kuitenkin erotettiin puolueesta, koska hän oli yhdessä muutamien muiden toverien kanssa arvostellut sen muuttumista liian bolshevistiseksi.


title: Jaroslav Seifert

text: Vuonna 1949 Seifert lopetti lehtikirjoittelun ja omistautui täysin kirjallisuudelle. Hänen runonsa voittivat useita kansallisia ja kansainvälisiä palkintoja. Häneltä on vuosikymmenten aikana julkaistu eri kielillä kymmeniä teoksia. Suomeksi on julkaistu 1985 kokoelma "Ruttopylväs" (Morový sloup, suomentanut Hannu Ylilehto).


title: Jaroslav Seifert

text: Seifert oli yksi ihmisoikeusjulistuksen Peruskirja 77 allekirjoittajista


title: Baton Rouge

text: Baton Rouge ( 'punainen keppi') on Yhdysvaltojen Louisianan osavaltion pääkaupunki. Kaupungin perustivat ranskalaiset vuonna 1719 ja osa yhdysvaltoja se on ollut vuodesta 1810. Vuoden 2010 väestönlaskennan mukaan kaupungin asukasluku oli 229 493 ja sen laajemman metropolialueen 802 484. Kaupungissa on merkittävää petrokemian alan teollisuutta.


title: Baton Rouge

text: Baton Rouge sijaitsee Louisianan osavaltion kaakkoisosassa Mississippijoen itärannalla joen suistoon kuuluvalla rannikkotasangolla. Matkaa Baton Rougesta New Orleansin kaupunkiin on noin 110 kilometriä ja Meksikonlahdelle 120 kilometriä. Baton Rougen viereiset piirikunnat käsittävä metropolialue tunnetaan paikallisesti myös nimellä "Capital Region" eli pääkaupunkialue. Sää alueella on subtrooppinen ilman suurempia vuodenaikojen vaihteluja. Sadetta tulee suhteellisen tasaisesti koko vuoden ympäri.


title: Baton Rouge

text: Arkeologisten löytöjen mukaan nykyisen Baton Rougen lähialueella on ollut ihmisasutusta jo oin 10 000 vuotta sitten. Lähistöllä on kolme intiaanien rakentamaa kumpua. Alueen alkuperäisasukkaat tunsivat nykyisen kaupungin paikan nimellä "Istrouma". Nykyisen nimensä Baton Rouge paikka sai vuonna 1699. Tuolloin kanadanranskalainen tutkimusmatkailija Pierre Le Moyne d’Iberville löysi paikalta paikallisten houma- ja bayougoula-intiaaniheimojen rajapyykkinä käyttämän punaisen sypressipuun, jota ranskalaiset kutsuivat nimellä "baton rouge" eli punainen keppi. Vuonna 1719 paikalle perustettu ranskalainen linnoitus sai nimensä paikan mukaan.


title: Baton Rouge

text: Britit valtasivat Baton Rougen ranskalaisilta ranskalais- ja intiaanisodan päätteeksi vuonna 1763. Espanjalaiset joukot valtasivat sen puolestaan briteiltä Yhdysvaltojen vapaussodan aikana syyskuussa 1779. 1700-luvun puoliväklin paikkeilla Louisianan maaseudulle oli muuttanut brittien karkottamia acadialaisia, jotka tulivat paikallisesti tunnetuksi nimellä cajun ja vaikuttivat merkittävästi paikalliseen kulttuuriin. Espanjalaiset luovuttivat Baton Rougen Ranskalle vuonna 1800 ja Ranska myi alueen osana Ranskan Louisianaa Yhdysvalloille vuonna 1803. Espanja ei kuitenkaan ollut luopunut kaikista vaatimuksistaan alueeseen, vaan jatkoi Baton Rougen hallitsemista osana Länsi-Floridaa. Paikalliset amerikkalaistaustaiset siirtolaiset kapinoivat espanjalaisia vastaan syyskuussa 1810 ja paikalle perustettiin Yhdysvaltojen itseensä kolme kuukautta myöhemmin liittämä Länsi-Floridan tasavalta. Baton Rougen kaupunki perustettiin amerikkalaisten alaisuudessa hallinnollisesti vuonna 1817 ja vuonna 1849 kaupungista tuli Louisianan osavaltion pääkaupunki.


title: Baton Rouge

text: Hieman ennen Yhdysvaltojen sisällissodan puhkeamista Baton Rougen asukasluku oli noin 5 500. Tammikuussa 1861 Louisiana liittyi Etelävaltioihin. Sodan alkupuolella pohjoisvaltioiden joukot valtasivat kaupungin hetkeksi, mutta joutuivat vetäytymään heidän kärsittyään tappion taistelussa etelävaltioiden joukkoja vastaan elokuussa 1862. Kaupunki vallattiin jälleen joulukuussa samana vuonna, mutta tällä kertaa pohjoisvaltioiden joukot saivat pidettyä sen käsissään sodan loppuun saakka. Sodan aikana Louisianan pääkaupunki oli siirretty Shreveportiin, mutta se palautettiin Baton Rougeen vuonna 1880.


title: Baton Rouge

text: Baton Rouge teollistui 1900-luvulle tultaessa lähistön luonnonvarojen avulla. Standard Oil perusti tuotantolaitoksen kaupunkiin vuonna 1909 ja sen perässä kaupunkiin tuli myös muita petrokemian alan yrityksiä. Niiden tuotanto osoittautui tärkeäksi etenkin toisen maailmansodan aikana. 1940-luvulla kaupungin asukasluku kasvoi lukemasta 35 000 lukemaan 125 000. Vuosina 1931–1932 kuvernööri Huey Longin kaudella rakennettiin myös uusi 34. kerroksinen Louisiana State Capitol. Kaupungin teollista kehittymistä edisti edelleen 1950- ja 1960-luvuilla rakennettu Baton Rougen satama. Kehityksen varjopuolena kaupungin ydin on siirtynyt poispäin kaupungin historiallisesta keskustasta, jonka elvyttämisen on jouduttu käyttämään miljoonia viime vuosikymmenten aikana. Hurrikaani Katrinan iskiessä vuonna 2005 Baton Rouge kärsi verrattain vähäiset vauriot, mutta viereinen New Orleans kärsi mittavista tuhoista. Tuhannet kaupungin asukkaat pakenivat baton Rougeen ja osa heistä jäi kaupunkiin pysyvästi.


title: Baton Rouge

text: Baton Rouge on hyötynyt etenkin sen lähialueen luonnonvaroista, kuten metsistä, öljystä ja maakaasusta. Luonnonvarojen varaan kaupunkiin on muodostunut merkittävää petrokemian alan teollisuutta. Alan yrityksiin kaupungissa kuuluu esimerkiksi öljynjalostamoa ja muovitehdasta ylläpitävä ExxonMobil. Myös palvelualan merkitys on kasvanut. Kaupunki on ympäröivän maaseudun jakelun keskus ja osavaltion pääkaupunkina hallinnolla on merkittävä osuus kaupungin taloudessa.


title: Baton Rouge

text: Kotitalouksien keskimääräiset vuosittaiset ansiot Baton Rougessa aikavälillä 2012–2016 olivat 39 969 USD ja henkilöä kohden 25 398 USD. 26,1 % väestöstä eli köyhyysrajan alapuolella.


title: Baton Rouge

text: Baton Rougen asukasluku oli vuoden 2010 väestönlaskennan mukaan 229 493 ja vuoden 2017 arvion mukaan 225 374. Suuremman metropolialueen asukasluku oli vuonna 2010 802 484. Kaupungin asukkaista 38,6 % oli taustaltaan valkoisia, 55,2 % afroamerikkalaisia, 3,1 % latinoja mistä tahansa rodusta ja 3,6 % aasialaisia. 8,2 % kaupungin asukkaista puhui kotonaan jotakin muuta kieltä, kuin englantia ja 5,3 % kaupungin asukkaista oli syntynyt ulkomailla.


title: Baton Rouge

text: Baton Rougessa sijaitsevia oppilaitoksia ovat esimerkiksi vuonna 1860 perustettu Louisianan osavaltionyliopisto ja vuonna 1880 perustettu Southern University.


title: Bayer 04 Leverkusen

text: Bayer 04 Leverkusen on saksalainen Bayerin lääketehtaan vuonna 1904 perustama jalkapalloseura Leverkusenin kaupungista. Joukkue pelaa Saksan 1. Bundesliigassa, ja sitä pidetään yleisesti maan parhaimpiin kuuluvana, vaikkakaan se ei ole kyennyt voittamaan muita merkittäviä titteleitä kuin UEFA Cupin vuonna 1988 ja Saksan cupin vuonna 1993.


title: Bayer 04 Leverkusen

text: Leverkusenin paikallisvastustaja on FC Köln.


title: Bayer 04 Leverkusen

text: Helmikuussa vuonna 1903 ryhmä Friedrich Bayer & Co. -yhtiön työntekijöitä kirjoittivat kirjeen johdolle, jossa he pyysivät lupaa perustaa yhtiön nimissä urheiluseuran työntekijöiden virkistystoiminnaksi. Myöntävä vastaus saapui 1. heinäkuuta vuonna 1904, ja seura sai nimekseen "Turn- und Spielverein Bayer 04 Leverkusen". Seuran alkuaikoina harjoitettiin seurassa lukuisia eri urheilulajeja, eikä seura ollut vielä varsinaisesti jalkapalloseura. Erillinen jalkapallo-osasto seuran sisälle perustettiin vuonna 1907.


title: Bayer 04 Leverkusen

text: Jalkapallossa Leverkusen koostui alkuaikoinaan pitkälti Bayerin tehtaan työntekijöistä. Joukkue pelasi Saksan alasarjoissa aina vuoteen 1951 asti, kun seura pääsi ensi kertaa pelaamaan Saksan korkeimmalle sarjatasolle. Leverkusen tippui 2. Bundesliigaan vain vuotta ennen Bundesliigan perustamista vuonna 1962.


title: Bayer 04 Leverkusen

text: Bundesliigaan Bayer Leverkusen nousi kaudeksi 1979-1980 voitettuaan edellisellä kaudellaan 2. Bundesliigan. Bundesligadebyytti tapahtui ottelussa Bayern Müncheniä vastaan syksyllä 1979, Leverkusen hävisi ottelun 3-1. 1980-luvun puoliväliin tultaessa Leverkusen oli noussut Bundesliigassa sarjan ylempään keskikastiin. Vuonna 1988 Leverkusen voitti UEFA Cupin, voittaen finaalissa Espanyolin.


title: Bayer 04 Leverkusen

text: Saksan yhdistymisen jälkeen vuonna 1990, osti Leverkusen joukon DDR:n jalkapallotähtiä, joihin lukeutuivat mm: Ulf Kirsten ja Andreas Thom . Heidän avullaan Leverkusen varmisti lopullisesti paikkansa saksalaisen jalkapallon huipulla.


title: Bayer 04 Leverkusen

text: Vuonna 1993 Leverkusen voitti ensimmäistä kertaa Saksan cupin voitettuaan Berliinin olympiastadionilla pelatussa finaalissa Ulf Kirstenin maalilla Hertha Berlinin lukemin 1-0. Kaudella 1996-1997 Leverkusen sijoittui niukasti toiseksi Bundesliigassa jääden vain 2 pisteen päähän mestari Bayern Münchenistä.


title: Bayer 04 Leverkusen

text:
2000-luvun vaihteessa Leverkusen jäi kolme kautta putkeen Bundesliigassa niukasti toiseksi. Kaudella 1999-2000 olisi Leverkusenille riittänyt mestaruuteen tasapeli viimeisellä kierroksella Unterhachingia vastaan, Leverkusen hävisi ottelun lukemin 0-2, ja Bayern München voitti mestaruuden. Kausi 2001-2002 lienee Bayer Leverkusenin historian menestyksekkäin, mutta samalla katkerin kausi. Bundesliigassa joukkue oli vielä kolme kierrosta ennen sarjan päätöstä turvallisen tuntuisessa 5 pisteen johdossa, mutta joukkueen hävittyä kaksi kolmesta ottelustaan, voitti mestaruuden Borussia Dortmund . Samalla kaudella Mestarien liigassa Leverkusen eteni aina finaaliin asti, häviten finaalissa Real Madridille lukemin 2-1. Myös Saksan Cupissa Leverkusen eteni samalla kaudella finaaliin asti häviten senkin Schalkelle lukemin 4-2. Näin Bayer Leverkusenista tuli ensimmäinen joukkue, joka onnistui häviämään samalla kaudella maansa kansallisen cupin finaalin, Mestarien liigan finaalin sekä sijoittumaan kansallisessa sarjassa toiseksi.
Tuon kauden jälkeen joukkueen kirkkaimmat tähdet Michael Ballack ja Zé Roberto siirtyivät Bayern Müncheniin. Leverkusen olikin vähällä pudota Bundesliigasta kaudella 2002–2003, joukkue selvisi vasta viimeisellä kierroksella kuiville. Myös seurannut kausi sujui seuralta vastaavissa merkeissä, ja sarjapaikan säilyttäminen onnistui vasta viimeisellä ottelukierroksella erikoisten pelitapahtumien jälkeen. Muutamaa vuotta myöhemmin julkitulleet erikoisuudet seuran maksuliikenteessä saivat aikaan poliisitutkinnan mahdolliseen vastustajan pelaajien lahjontaan liittyen. Sittemmin joukkueen esitykset ovat parantuneet ja Leverkusen onkin kuulunut viime kaudet jälleen Saksan parhaisiin seuroihin.


title: Bayer 04 Leverkusen

text: Erityisesti perinteikkäämpien saksalaisten jalkapalloseurojen edustajat ovat kritisoineet Leverkusenia seuraksi, jolta puuttuvat perinteet, ja siitä, että se olisi huipulla ainoastaan sen takia, että seuran talous riippuu pitkälti Bayer AG:sta . Tästä syystä Leverkusen on alkanut nostamaan esiin seuran juuria työläisten joukkueena, ja joukkue on saanut lempinimen "Werkself" (suom. Tehtaan joukkue).


title: Bayer 04 Leverkusen

text: Muihin työväenjoukkueisiin verrattuna Saksassa, Leverkusen kantaa mainetta "puhtaana" ja "perheystävällisenä" joukkueena. Ironisesti Leverkusen oli ensimmäinen Bundesligajoukkue, jonka kannattajat omaksuivat itsensä ns. Ultriksi.


title: Bayer 04 Leverkusen

text: Leverkusen pelaa kotiottelunsa vuonna 1958 valmistuneella BayArenalla, jolle mahtuu 30 210 katsojaa. Alun perin stadionin nimi oli ""Ulrich-Haberland-Stadion" Bayer Leverkusenin perustajan ja Bayer AG:n entisen puheenjohtajan mukaan. Alun perin stadionille mahtui 20 000 katsojaa. Stadionin uudelleenrakennusprojekti alkoi 1986 ja valmistui 1997. Tällöin yleisökapasiteetti nousi 22500:een. Seuraavana vuonna stadion sai nimekseen "BayArena". Viimeisin uudistustyö stadionille tehtiin vuoden 2007 lopusta kesään 2009 saakka. Tällöin muun muassa yleisökapasiteettia kasvatettiin sekä parannettiin sponsoritiloja. BayArenalla on oheispalveluina muun muassa hotelli (vuodesta 1999), ravintola ja kongressitiloja.


title: Bayer 04 Leverkusen

text: Leverkusenin kotiotteluiden katsojakeskiarvo on hyvin lähellä BayArenan katsojakapasiteettia.


title: Bayer 04 Leverkusen

text: Edustusjoukkueen ohella Leverkusenilla on reservijoukkue, joka pelaa Regionalligassa. Seuran alle 19- ja alle 17-vuotiaiden joukkueet pelaavat ikäluokkansa Bundesliigassa ja lisäksi juniorijoukkueita on 9-vuotiaisiin asti.


title: Bayer 04 Leverkusen

text: Leverkusenilla on myös naisten joukkue, joka pelaa naisten bundesliigassa .


title: Bayer 04 Leverkusen

text: Toukokuussa 2004 seura julkisti "vuosisadan joukkueensa".


title: Kotikoulu

text: Kotikoulu tarkoittaa järjestelyä, jossa oppivelvollinen ei käy kunnallista tai yksityistä kodin ulkopuolella sijaitsevaa koulua, vaan opiskelee kotonaan tai muualla vanhempiensa tai muun huoltajansa tai esimerkiksi kotona käyvän opettajan kanssa.


title: Kotikoulu

text: Kotikoululla ei tarkoiteta sitä, että oppivelvollinen suorittaa oppivelvollisuuttaan koulun opetusvastuulla kotona. Tällainen on erityisiin opetusjärjestelyihin kuuluva ratkaisu. Oppivelvollisuutta voi suorittaa koulun ohjaamana ja valvomana kotona, jolloin oppilas on kirjoilla oppilaana koulussa, josta saa oppikirjat ja joka valvoo edistymistä. Tällöin koulusta voi myös tulla opettaja oppilaan kotiin tai muuhun asuinpaikkaan (esimerkiksi perhekoti, sairaala tai huostaanotettujen lasten sijoituspaikkana toimiva lastensuojelulaitos). Tällaisessa järjestelyssä on useimmiten kyse oppilaaseen liittyvästä terveydellisestä tai sosiaalisesta syystä, joka tekee tavallisen koulun käynnistä vaikeaa tai mahdotonta.


title: Kotikoulu

text: Jos oppivelvollinen ei ole kirjoilla koulussa, oppimäärän oppimisesta vastaavat huoltajat eikä oppivelvollista sanota oppilaaksi. Tällaiselle oppivelvolliselle ei ole vakiintunutta suomalaista käsitettä, mutta kotikoululainen-sanaa on käytetty ja yleistymässä näyttää olevan sana kotioppija.


title: Kotikoulu

text: Suomessa kotioppijuus on varsin harvinaista. Yhdysvalloissa arvioidaan olevan 1–2 miljoonaa kotioppilasta ja Isossa-Britanniassa noin 90 000.


title: Kotikoulu

text: Jos oppivelvollinen ei ole koulussa kirjoilla, on asuinkunnalla velvollisuus valvoa oppivelvollisen edistymistä. Yleisimmin käytetty tapa tähän lienevät kerran tai kahdesti vuodessa järjestettävät tapaamiset, joissa arvioidaan oppivelvollisen osaamista esimerkiksi tehtävien ja keskustelujen avulla.


title: Kotikoulu

text: Oppivelvollisuuden suorittamistapa on perheen itse valittavissa, ja periaatteessa koska tahansa voi ottaa oppilaan pois koulusta tai ilmoittaa oppivelvollisen kouluun. Tapana on ilmoittaa kunnalle siitä, jos oppivelvollinen ei menekään kouluun vaan suorittaa oppivelvollisuutta muulla tavoin. Käytännön syistä siirtymisestä kouluun on hyvä ilmoittaa hyvissä ajoin.


title: Kotikoulu

text: Kotioppijoiden ja -opettajien oppimis- ja opetustyylit vaihtelevat laajasti tarkasti ennalta suunnitellusta ja valmistellusta koulumaisesta opetuksesta ja oppimisesta lapsijohtoiseen ja itseohjautuvaan Unschooling-tyyliin, jonka tällaista opetusta lapsilleen antavat vanhemmat katsovat sopivan yhteen kasvatustieteen piirissä nykyisin tunnettujen tutkivan oppimisen ja konstruktivistisen oppimiskäsityksen kanssa.


title: Kotikoulu

text: Syyt kotikoulun valitsemiseen vaihtelevat laajalti. Yhdysvalloissa syitä on selvitetty kyselyllä, johon vastanneista vanhemmista 49 % mainitsi voivansa antaa parempaa opetusta kotona, 33 % mainitsi uskonnon tekijänä valintaan, 30 % oli sitä mieltä että tavallisen koulun oppimisympäristö on huono, 14 %:lla oli huomauttamista koulun opetuksiin liittyen, 11 % kertoi että koulu ei ole lapsille tarpeeksi haastava ja 9 % mainitsi moraaliset syyt tekijänä. Yhtenä syynä kotikouluvalintaan pidetään myös mahdollisuutta paremmin valita, mitä oppia.


title: Kotikoulu

text: Kotikoulu-sanaa käytetään toisinaan myös koulunomaisissa olosuhteissa järjestetystä koulusta silloin, kun koulu on yksityisen tahon ylläpitämä ja sillä ei ole valtioneuvoston myöntämää lupaa eli oppiminen ei ole koulun vaan huoltajien vastuulla. Tässä merkityksessä esimerkiksi Mäntyharjulla toimivaa Halmeniemen vapaata kyläkoulua on kutsuttu kotikouluksi.


title: Kotikoulu

text: Kotikoulu, erityisesti sellainen, jossa oppilas ei ole kirjoilla koulussa, koetaan usein erikoiseksi ratkaisuksi. Perusopetuslain §26:ssa mainitaan, että ""Oppivelvollisen on osallistuttava tämän lain mukaisesti järjestettyyn perusopetukseen tai saatava muulla tavalla perusopetuksen oppimäärää vastaavat tiedot."" Sitä, mitä tuo muu tapa on, ei määritellä. Tämä tarkoittaa, että vanhemmilla on täysi vapaus päättää, miten he kantavat vastuun lastensa oppivelvollisuuden hoitamisesta. Tästä muusta tavasta ei myöskään ole kuvattu minkäänlaista ilmoitus- tai raportointivelvollisuutta.


title: Kotikoulu

text: Samassa pykälässä, kolmannessa momentissa mainitaan seuraavaa: ""Jos oppivelvollinen ei osallistu tämän lain mukaisesti järjestettyyn opetukseen, oppivelvollisen asuinkunnan tulee valvoa oppivelvollisen edistymistä."" Tässäkään tapauksessa ei tätä valvonnan tapaa määritellä mitenkään, vaan kyse on asuinkunnan ja kotioppilaan vanhempien tai huoltajien välinen neuvottelutilanne. Oppivelvollisuuden laiminlyömisen voidaan kuitenkin katsoa vakavasti vaarantavan lapsen kasvun ja kehityksen, joten kyse on lastensuojelun piiriin kuuluvasta asiasta.


title: Kotikoulu

text: §14:ssä määritellään että ""Opetushallitus päättää perusopetuksen eri oppiaineiden ja aihekokonaisuuksien, oppilaanohjauksen ja muun tässä laissa tarkoitetun opetuksen tavoitteista ja keskeisistä sisällöistä..."" Käytännössä tämä tarkoittaa, että opetushallituksen julkistamat opetussuunnitelman perusteet määräävät myös kotiopetuksen sisällöt ja tavoitteet.


title: Kotikoulu

text: Koulun kirjoilla tapahtuvaan kotiopetukseen liittyy §18 sisältäen seuraavat kohdat: ""Oppilaan opiskelu voidaan järjestää osittain toisin kuin tässä laissa ja sen nojalla säädetään ja määrätään, jos:


title: Kotikoulu

text: "1) oppilaalla katsotaan joltakin osin ennestään olevan perusopetuksen oppimäärää vastaavat tiedot ja taidot;"


title: Kotikoulu

text: "2) perusopetuksen oppimäärän suorittaminen olisi oppilaalle olosuhteet ja aikaisemmat opinnot huomioon ottaen joltakin osin kohtuutonta; tai"


title: Kotikoulu

text: "3) se on perusteltua oppilaan terveydentilaan liittyvistä syistä.""


title: Kotikoulu

text: Koulu voi siis järjestää kotiopetusta tai järjestää opetuksen muulla tavalla yllä mainituissa tapauksissa.


title: Priskianos

text: Priskianos Lyydialainen (500-luku) oli kreikkalainen uusplatonilainen filosofi. Hän oli Simplikioksen työtoveri.


title: Priskianos

text: Priskianos kirjoitti muun muassa teoksen "Solutionum ad Chosroem" sekä kommentaarioita Aristoteleen ja Theofrastoksen teoksiin, muun muassa "Teofrastoksesta koskien sielua" ja "Theofrastoksesta koskien aistimista".


title: Trash (albumi)

text: Trash on yhdysvaltalaisen rock-muusikko Alice Cooperin vuonna 1989 julkaistu comeback-albumi. Suureksi hitiksi nousseen "Poisonin" lisäksi levyltä julkaistiin myös muita singlejä, muun muassa "Bed of Nails" ja "Only My Heart Talkin'". Albumin tuotti Desmond Child. Albumilla esiintyy lukuisia vierailijoita, mm. Jon Bon Jovi, Richie Sambora, Steven Tyler, Joe Perry, Joey Kramer ja Tom Hamilton. Albumi oli ehdolla Grammy -palkinnon saajaksi vuonna 1990.


title: Trash (albumi)

text: Albumia seurasi noin vuoden mittainen maailmankiertue, jonka aikana Alice Cooper julkaisi Live DVD:n "Alice Cooper Trashes the World". Kiertue alkoi vuonna 1989 ja loppui vuoteen 1990.Kaikista singleistä on julkaistu musiikkivideot.


title: Aknepop

text: Aknepop on Eppu Normaali -yhtyeen ensimmäinen, 8. toukokuuta 1978 julkaistu albumi. Levyn tuottivat Timo Huovinen ja Epe Helenius. Se äänitettiin Microvox-studiolla Lahdessa 13.–15. maaliskuuta 1978. Albumin tunnetuin kappale on ”Poliisi pamputtaa taas”, mutta sillä on muitakin myöhemmin klassikon asemaan nousseita lauluja, kuten ”Sotilaallinen tyhjiö”.


title: Aknepop

text: Julkaisuvuotenaan albumia myytiin noin 2 000 kappaletta. Joulukuuhun 2006 mennessä sitä oli myyty 31 347 kappaletta. Kultalevy "Aknepopista" myönnettiin vuonna 1994.


title: Aknepop

text: Albumi äänitettiin kolmessa päivässä 13.–15. maaliskuuta Microvox-studiolla, Lahdessa. Päivistä yksi käytettiin miksaamiseen.


title: Aknepop

text: "Aknepopin" tuottivat Timo Huovinen ja Epe Helenius. Helenius on myöhemmin kuvannut rooliaan eräänlaiseksi apulaistuottajaksi. Hän pyrki hakemaan kappaleisiin ratkaisuja, joilla voisi edistää levyn myyntiä ilman että se muuttaisi yhtyettä. Esimerkiksi joihinkin kappaleisiin lisättiin stemmalauluja, jotta esitykset kuulostaisivat paremmilta radiossa. Basisti Mikko Saarelan mukaan levytyksessä olisi pystytty parempaankin, mutta äänittäjä Pekka Nurmikallio pelkäsi että studiosta ”puhutaan taas pahaa”, jos yhtyeelle annetaan liikaa päätösvaltaa. Saarela on väittänyt, että Nurmikallio salaa siirsi mikserin nappulat takaisin aiemmille paikoilleen.


title: Aknepop

text: Äänityksiin osallistunut seurue majoittui hotelli Mustaan Kissaan. Epe Heleniuksen mukaan Mikko Saarela ja kitaristi Juha Torvinen olivat hotellissa harrastetun alkoholinkäytön vuoksi viimeisenä äänityspäivänä niin voimakkaassa krapulassa, etteivät enää kyenneet työntekoon.Luoto 2016, s. 43.


title: Aknepop

text: Eppu Normaalin kitaristin Pantse Syrjän mukaan "Aknepopin" ja yhtyeen muiden alkupään albumien sanoitusten kannanotot liittyvät pääasiassa kulttuuripolitiikkaan. Punkmusiikille tyypillisempi kapitalismin kritisointi ja näkemys työläisten riistämisestä on vähäisempää.


title: Aknepop

text: Mikko Saarela uskoo "Aknepopin" olleen Pantse Syrjälle sopiva lauluntekokoulu. Saarelan mielestä Syrjä kypsyi yllättävän nopeasti ja ryhtyi tekemään hyviä kappaleita, vaikkei ottanutkaan punkmusiikkia yhtä vakavasti kuin hän, laulusolisti Martti Syrjä tai Juha Torvinen. Epe Helenius on muistellut, että "Aknepopissa" ei ajateltu kokonaisuutta, vaan albumi koostuu yksittäisistä kappaleista.


title: Aknepop

text: ”James Dean (taas)” käsittelee Mikko Saarelan kyllästymistä "Suosikki"-nuortenlehden voimakkaasti lanseeraamaan 1950-lukuun. Osansa pilkasta saa myös Teddy & The Tigers -rockabilly-yhtyeen manageri Kari Heimonen. Kappale ei kuitenkaan käsittele niin sanottuja diinareita, sillä laulua kirjoittaessa kyseistä nuorisokulttuurin muotoa ei vielä ollut.


title: Aknepop

text: ”Kekkonen rock” on puolitoistaminuuttinen cover Suomen Talvisota 1939–1940 -yhtyeen samannimisestä kappaleesta.


title: Aknepop

text: ”Poliisi pamputtaa” mollaa poliisin työskentelyä. Kappale oli olemassa jo Eppu Normaalia edeltäneen Aku Syrjä bandin aikoihin, mutta hitaampana versiona.


title: Aknepop

text: Albumin kuuluisin kappale on ”Poliisi pamputtaa taas”,Luoto 2016, s. 44. jonka albumiversio on erilainen kuin singleversio. Esimerkiksi Pantse Syrjän soittama kitarasoolo on "Aknepopilla" erilainen. Epe Heleniuksen mukaan tämä johtuu hänen ja Syrjän näkemyseroista. Helenius oli ilmoittanut Syrjälle, että ”sää soitat ja mää tuotan”, mistä Syrjä loukkaantui ja siksi järjestelmällisesti kieltäytyi soittamasta sooloa Heleniuksen haluamalla tavalla.Luoto 2016, s. 45.


title: Aknepop

text: Albumin kulttuuripoliittisista kannanotoista selkein on Mikko Saarelan sanoittama ”Rääväsuita ei haluta Suomeen”, joka käsittelee negatiiviseen sävyyn brittiläisen Sex Pistols -punkyhtyeen Suomen-vierailun kieltämisen taustoja ja seurauksia. Saarelan mielestä kappale onnistui demoversiolla paremmin kuin itse albumilla.


title: Aknepop

text: ”Sotilaallinen tyhjiö” on myöhemmin noussut yhtyeen klassikoihin luettavaksi. Sen sanoitus käsittelee sitä, kuinka sotilaallisen tyhjiön ”tiedetään sijaitsevan kapiaisten pääluussa”. Kappaleessa on kuitenkin myös leikillisiä sävyjä, eikä sitä ollut tarkoitettu loukkaavaksi tai totiseksi. Pantse Syrjän mukaan laulun teema perustui punkin henkeen, jossa ”pitää haukkua kaikki”.


title: Aknepop

text: ”Kaljaa nuorille” perustuu yhteen riffiin.


title: Aknepop

text: ”Kuka ön Pertti Ström” on täytekappaleeksi luettu esitys, jossa yhtye itse toteaa kyseessä olevan ”ihan tyhmä levy, joka täytyy ottaa kevyesti”. Mikko Saarelan mukaan kyseessä on tyypillinen esimerkki siitä, että kappaleet loppuivat kesken. Saarelan mielestä ”Kuka ön Pertti Ström” edustaa tyypillistä Pantse Syrjän tuolloin tekemää ”biisiharjoitelmaa”. Pertti Ström oli Epe Heleniuksen käyttämä nimimerkki, jolla hän kirjoitti "Soundi"-lehteen.Luoto 2016, s. 46.


title: Aknepop

text: Albumin viimeinen raita on ”Näin on”, jossa Martti Syrjä tokaisee kyseisen lauseen. ”Näin on” on merkitty hänen säveltämäkseen, sanoittamakseen ja sovittamakseen.


title: Aknepop

text: "Aknepopin" kansikuvassa Eppu Normaalin jäsenet ovat paidatta. Kuvan otti toimittaja Seppo Pietikäinen, joka tavoitteli jonkinlaista ”epä-punk”-tunnelmaa ja puhtauden symboliikkaa. Hämyisen tunnelman luomiseksi hän otti kannen fotostaatin tyttöystävänsä sukkahousujen lävitse.


title: Aknepop

text: "Aknepop" julkaistiin 8. toukokuuta 1978. Samana päivänä järjestettiin julkistamistilaisuus Helsingin Tavastia-klubilla, jossa yhtye myös esiintyi.Kontiainen 2018, s. 10. Albumi nousi myyntilistoilla sijalle 16 ja keräsi yhteensä kahdeksan listaviikkoa. Julkaisuvuotenaan albumia myytiin noin 2 000 kappaletta. Epe Helenius omien sanojensa mukaan ylimitoitti odotukset ja painatti kansia 10 000 kappaletta. Kyseinen painos loppui varastosta lopulta vuonna 1986. Kultalevy "Aknepopista" myönnettiin vuonna 1994.


title: Aknepop

text: Svart Records julkaisi vuonna 2018 "Aknepopista" vinyyliformaatissa 40-vuotisjuhlapainoksen. Sen mukana tuli paksu vihko, jossa on tietoa albumista ja ennenjulkaisematonta kuvamateriaalia. Painos julkaistiin tavallisen mustan vinyylin lisäksi myös värivinyyliversiona.


title: Aknepop

text: Eppu Normaalin fanit ottivat albumin hyvin vastaan, mutta kriitikot eivät olleet vakuuttuneita levyn hyvyydestä. "Soundin" Waldemar Walleniuksen mukaan "Aknepop" ei täysin onnistunut ”omassa yrityksessään tuoda toisenlaista ilmettä kotomaamme kuvaan”. Wallenius totesi arvostelussaan Eppu Normaalin toimivan esimerkkinä siitä, millaisesta musiikista jotkut nykynuoret pitävät. Hän kuvasi "Aknepopin" musiikkia ”hurahuhhahheijaa-hengeksi sävytettynä pikku pistelyllä ja hulluuden havainnoinnilla”. Walleniuksen arvostelu herätti yhtyeen sisällä pientä närkästystä.


title: Aknepop

text: "Satakunnan Kansan" Harri Aalto kirjoitti, että ”Eppu Normaalissa kyllä kytee kapinahenki, mutta purkaussuunnat ovat toistaiseksi ylimalkaisia, yksilöimättömiä”. Aallon mukaan ei voida kieltää kappaleiden ”Sotilaallinen tyhjiö”, ”Suomi ryömii” tai ”Kekkonen rock” ideaa, mutta toteutus ei tee oikeutta ”herkullisille lähtökohdille”.


title: Aknepop

text: "Uusi Laulu" -lehdessä Markku Salo sanoi, että Eppu Normaalin riena on paikoin riemukasta. Albumin musiikista hän kirjoitti, että ”tuloksena voi olla vähän kuivaa hakkaamista, mutta myös tosi tehokkaita riffejä, iskeviä kertosäkeitä”. Salon mukaan esityksistä paistaa läpi nopea levytysprosessi, ja ”jotkut kappaleet menevät rennosti putkeen, jotkut eivät”. Salon mielestä parempaankin olisi pystytty ilman että idea olisi kärsinyt.


title: Aknepop

text: Kaikki kappaleet sovittanut Eppu Normaali, ellei toisin mainitaAlbumin kappaleista julkaistiin singlenä ”Poliisi pamputtaa taas” / ”Elviksen kuolema” (21. helmikuuta 1978, PIS 002), joka oli Poko Rekordsin kaikkien aikojen toinen single. Kappaleen singleversio eroaa hiukan albumiversiosta.


title: Cocktail Bar

text: Cocktail Bar (tunnetaan myös nimellä Musiikkia Rantalasta tai Cocktail Bar – Musiikkia Rantalasta) on Eppu Normaalin kesäkuussa 1981 ilmestynyt neljäs studioalbumi.


title: Cocktail Bar

text: Levyä alettiin äänittää MSL-studiolla 15. huhtikuuta 1981 ja äänitykset saatiin valmiiksi vappuun mennessä. Albumi on viimeinen Eppu Normaali -levy, jonka sanoitusten päävastuun kantoi Mikko Saarela. Musiikin sävelsi Mikko ”Pantse” Syrjä. Levyn kansikuvan on maalannut Martti Syrjä.


title: Cocktail Bar

text: Cocktail Barille myönnettiin Kultalevy vuonna 1985 ja sitä on myyty 41 424 kpl (6/2004).


title: Cocktail Bar

text:
A-puoli
B-puoli


title: Cocktail Bar

text: Levyltä julkaistiin singlenä ”Warsova” / ”Hunninkolla” (4. toukokuuta 1981, PIS 080). Single julkaistiin myös kasettina, jota ei Suomessa ennen oltu tehty single-levyjen kohdalla.


title: Hermias Aleksandrialainen

text: Hermias Aleksandrialainen (n. 410–450) oli kreikkalainen uusplatonilainen filosofi. Hän oli kotoisin Aleksandriasta.


title: Hermias Aleksandrialainen

text: Hermias muutti Ateenaan ja opiskeli filosofiaa Syrianoksen oppilaana. Hänen puolisonsa oli Aidesia, joka oli Syrianoksen sukulainen, ja myös uusplatonilainen filosofi. Aidesia oli alun perin ollut kihlattu Proklokselle, mutta Proklos oli purkanut kihlauksen koettuaan saaneensa jumalallisen varoituksen.


title: Hermias Aleksandrialainen

text: Hermias toi Syrianoksen opetukset mukanaan palatessaan takaisin Aleksandriaan. Hän luennoi kaupungissa Horapollonin koulussa ja sai palkkansa valtiolta. Hermias kuoli kun hänen lapsensa Ammonios ja Heliodoros olivat vielä pieniä. Aidesia kuitenkin sai edelleen rahaa valtiolta lasten kasvattamista varten. Tämä mahdollisti sen, että myös heistä tuli filosofeja.


title: Hermias Aleksandrialainen

text: Hermias kirjoitti kommentaareja ainakin Platonin teoksiin. Niistä "Faidroksen" kommentaari on säilynyt. Se koostuu muistiinpanoista, jotka perustuivat Syrianoksen dialogia käsitelleisiin luentoihin.


title: Ammonios Hermias

text: Ammonios Hermias () (n. 440 - n. 520) oli kreikkalainen uusplatonilainen filosofi. Ammonios oli Hermiaan ja Aidesian, jotka myös olivat uusplatonilaisia filosofeja, poika. Hän oli Prokloksen oppilaana Ateenassa ja opetti itse Aleksandriassa suurimman osan elämästään. Hän kirjoitti useita kommentaareja Platonin, Aristoteleen ja muiden filosofien teoksiin.


title: Ammonios Hermias

text: Ammonioksen isä Hermias kuoli tämän ollessa vielä lapsi, ja hänen äitinsä Aidesia kasvatti hänet ja hänen veljensä Heliodoroksen Aleksandriassa. Heidän kasvettuaan aikuisiksi Aidesia muutti poikiensa mukana Ateenaan, jossa he opiskelivat Prokloksen oppilaina. Myöhemmin he palasivat takaisin Aleksandriaan, jossa Ammonios toimi uusplatonilaisen koulun johtajana ja luennoi Platonista ja Aristoteleesta lopun elämäänsä. Damaskioksen mukaan Ammonios teki myönnytyksiä kaupungin kristityille vallanpitäjille 480-luvun lopulla, kun Aleksandrian pakanoita vainottiin. Näin hän saattoi jatkaa luentojaan. Damaskios moitti häntä tästä, mutta ei kerro, millaisia myönnytykset olivat. Kyseessä saattoi olla joistakin tietyistä opetuksista luopuminen.


title: Ammonios Hermias

text: Ammonios opetti vielä vuonna 515, sillä Olympiodoros kuuli hänen luennoivan Platonin "Gorgiaasta" sinä vuonna. Ammonios opetti myös Damaskiosta, Asklepios Tralleislaista, Johannes Filoponosta ja Simplikiosta.


title: Ammonios Hermias

text: Ammonioksen kerrotaan kirjoittaneen useita teoksia. Niistä ainoastaan kommentaari Aristoteleen teokseen "Tulkinnasta" on säilynyt. Kommentaari Porfyrioksen teokseen "Isagoge" saattaa myös olla hänen kirjoittamansa, mutta se on melko turmeltunut ja sisältää myöhempiä lisäyksiä. Ammonios luennoi myös Ptolemaioksen tähtitieteestä ja hänen tiedetään kirjoittaneen tutkielman astrolabista.


title: Ammonios Hermias

text: Lisäksi tunnetaan Ammonioksen oppilailta säilyneitä muistiinpanoja hänen luennoistaan:


title: Krasnyi bor (Petroskoi)

text: Krasnyi bor (kyrillisillä aakkosilla Красный бор, ) on männikkö Petroskoin lähistöllä Karjalan tasavallassa. Krasnyi bor on Josif Stalinin aikaisen sisäasiain kansankomissariaatin NKVD:n joukkoteloituspaikka.


title: Krasnyi bor (Petroskoi)

text: 9. elokuuta – 15. syyskuuta 1937 sekä 26. syyskuuta – 2. lokakuuta 1938 alueella teloitettiin yhteensä 1 196 ihmistä, joista oliLähistön ihmisillä oli alueen teloituksista joitakin tietoja, mutta vuonna 1997 Ivan ja Sergei Tšugunkov läheisestä Puujoen (venäjäksi Derevjannojen) kylästä löysivät pitkällisten etsintöjen tuloksena metsästä joukkohaudoille tyypillisiä hautavajoamia. Myöhemmin samana vuonna aloitettiin kaivaukset, joissa todella selvisi, mitä alueella oli tapahtunut.


title: Krasnyi bor (Petroskoi)

text: 31. lokakuuta 1998 avattiin Krasnyi bor -muistohautuumaa.


title: Demokraattinen koulu

text: Demokraattinen koulu on koulu, jossa oppilaille on haluttu turvata mahdollisuus osallistua merkittävästi koulua koskevaan päätöksentekoon henkilökunnan kanssa tasavertaisina äänestäjinä ja päätöksentekijöinä. Vanhin demokraattinen koulu on Summerhill Englannissa, joka aloitti toimintansa vuonna 1921 Saksassa. Yhdysvalloissa on noin 30 demokraattista koulua. Niistä tunnetuimpia on Sudbury Valley School (Framingham, Massachusetts). Suomessa Keravalla on vuonna 2005 aloittanut toimintansa Feeniks-koulu, ja se on Suomen ensimmäinen ja toistaiseksi ainoa demokraattinen koulu. Tampereellakin aloitettiin 2006, mutta koulu joutui lopettamaan rahoitusvaikeuksien takia toimittuaan muutaman kuukauden.


title: Andorran jalkapallomaajoukkue

text: Andorran jalkapallomaajoukkue on Andorran ruhtinaskunnan maajoukkue jalkapallossa. Se toimii Andorran jalkapalloliiton ("Federació Andorrana de Fútbol") alaisuudessa. Andorra on melko uusi maa kansainvälisen jalkapallon ympyröissä, sillä se on ollut FIFA:n jäsen vasta vuodesta 1996 lähtien. Joukkueen heikko menestys johtuu pääosin maan pienestä väkiluvusta, sillä se on UEFA:n väkiluvultaan viidenneksi pienin jäsenmaa (vain Liechtenstein, San Marino, Gibraltar ja Färsaaret ovat pienempiä).


title: Andorran jalkapallomaajoukkue

text: Andorra pelasi ensimmäisen virallisen ottelunsa Viroa vastaan vuonna 1996 häviten ottelun 6-1. Vuoden 2000 EM-karsinnoista lähtien Andorra on osallistunut jokaisiin EM- ja MM-karsintoihin saavuttaen kuitenkin hyvin vähän menestystä. Joukkue on voittanut koko historiansa aikana vain kolme ottelua, kaikki kotikentällään. Näistä vain yksi on tullut kansainvälisessä ottelussa, 1-0 voitto Makedoniaa vastaan karsinnoissa vuoden 2006 MM-kilpailuihin.


title: Andorran jalkapallomaajoukkue

text: Vaikka Andorran jalkapalloliitto perustettiin jo vuonna 1994 ja maan virallinen seurajoukkuesarja alkoi vuonna 1995, joukkue sai oikeuden osallistua merkittävimpiin kansainvälisiin turnauksiin vasta vuonna 1996 sen saavutettua FIFA:n ja UEFA:n suostumukset joukkueen liittämiseksi kyseisiin liittoihin.


title: Andorran jalkapallomaajoukkue

text: Andorran ensimmäinen ottelu FIFA:n alaisessa kilpailussa oli 3-1-tappio Armeniaa vastaan 5. elokuuta 1998 vuoden 2000 EM-kilpailujen karsinnoissa. Joukkue hävisi kaikki 10 otteluaan kyseisissä karsinnoissa. Vaikeuksia tuottivat erityisesti vierasottelut, joista jokaisen se hävisi vähintään kolmella maalilla. Andorra teki vain kolme maalia, joista kaksi tulivat rangaistuslaukauksista vierasotteluissa. Joukkue päästi 28 maalia ja suurinumeroisimman tappion se kärsi vierasottelussa 6-1 Venäjää vastaan.


title: Andorran jalkapallomaajoukkue

text: Historiansa ensimmäisiin MM-kilpailujen karsintoihin joukkue arvottiin samaan lohkoon Kyproksen, Viron, Alankomaiden ja Portugalin kanssa. Joukkue hävisi ensimmäisen ottelunsa Virolle 1-0. Myös seuraava ottelu päättyi tappioon, 3-2 Kyprokselle, mutta joukkue teki ensimmäiset maalinsa MM-kilpailujen karsinnoissa. Joukkue hävisi uudestaan Virolle, tällä kertaa luvuin 2-1. Joukkue hävisi kaikki loputkin ottelunsa tehden ainoan vierasmaalinsa 3-1 tappiossa Irlantia vastaan. Kurjimman tappionsa joukkue kärsi Portugalia vastaan, 7-1, puolueettomalla maaperällä pelatussa ottelussa Lleidassa, Espanjassa. Andorra jäi karsinnassa pisteittä ja joukkue päästi yhteensä 36 maalia kymmenessä ottelussa.


title: Andorran jalkapallomaajoukkue

text: Karsinnoissa vuoden 2004 EM-kilpailuihin joukkue hävisi taas kaikki ottelunsa. Karsintojen ainoan maalinsa joukkue teki 2-1 häviössä Bulgariaa vastaan. Tällä kertaa ottelut olivat aiempaa tiukempia joukkueen hävitessä 3-0 Bulgarialle, Kroatialle ja Belgialle, 2-0 kahdesti Virolle, 2-0 Kroatialle ja 1-0 Belgialle.


title: Andorran jalkapallomaajoukkue

text: Andorran maajoukkueen tasoon nähden vuoden 2006 MM-kilpailujen karsinnat olivat menestys. Joukkue voitti ensimmäisen virallisen ottelunsa kotikentällään Makedoniaa vastaan luvuin 1-0. Andorran keskikenttäpelaaja Marc Bernaus, joka pelasi Espanjan toiseksi korkeimmalla sarjatasolla, otti pitkän vapaaheiton haltuun rinnallaan ja potkaisi pallon suoraan ilmasta maaliin toisen puoliajan alussa. Ottelun katsojamääräksi Andorran kotistadionilla, pääkaupungissa Andorra la Vellassa, ilmoitettiin vain 200 henkilöä. Ottelun jälkeen Makedonian päävalmentaja Dragan Kanatlarovski erosi tehtävästään kutsuen ottelun lopputulosta "häpeälliseksi" ja "nöyryyttäväksi". Andorra pelasi myös kaksi tasapeliä, 0-0 Makedoniassa ja 0-0 kotonaan Suomea vastaan. Turnaus on ainoa, jossa Andorra on saanut pisteitä.


title: Andorran jalkapallomaajoukkue

text: 2008 EM-kilpailujen karsinnoissa Andorra hävisi taas kaikki ottelunsa. Tiukin ottelu oli Venäjää vastaan, 1-0 häviö 21. marraskuuta 2007, mikä auttoi Venäjää pääsemään kilpailuihin Englannin kustannuksella. Joukkue kärsi karsintojen suurimman tappionsa 7-0 Kroatialle. Tappio on myös joukkueen suurinumeroisin UEFA:n alaisissa kilpailuissa. Andorra teki karsinnoissa yhteensä vain kaksi ja päästi 42 maalia 12 ottelussa.


title: Andorran jalkapallomaajoukkue

text: Joukkue hävisi jokaisen kymmenestä ottelustaan myös karsinnoissa vuoden 2010 MM-kilpailuihin. Karsinnoissa joukkue onnistui maalinteossa vain kolmesti, häviöissä Valko-Venäjälle ja Kazakstanille, ja päästi yhteensä 39 maalia, joista kuusi tuli tappiossa Englantia vastaan.


title: Andorran jalkapallomaajoukkue

text: Vuoden 2012 EM-kilpailujen karsinnat päättyivät ikävästi samalla tavalla: joukkue hävisi kaikki kymmenen otteluaan tehden yhden maalin ja päästäen 25. Karsintojen parhaat tulokset olivat kaksi yhden maalin tappiota Slovakialle ja 3-1 häviö Irlannille.


title: Shuaijiao

text: Shuaijiao (摔跤; yksinkert. 摔角; pinyin: shuāijiāo; Wade-Giles: shuai chiao) on uudissana, joka tarkoittaa kiinalaista ja mongolialaista painia. Sana "shuai" tarkoittaa "heittää maahan", mutta sanalla "jiao" on kaksi merkitystä: vanhempi tulkinta tarkoittaa "sarvia" ja toinen, uudempi tarkoittaa "painia", joten "shuaijiao" sananmukaisesti tarkoittaa "heittää maahan sarvilla" tai "heittää maahan painimalla".


title: Shuaijiao

text: Taistelumuotona se sisältää raajojen hallinnan, kuten lukot, torjunnat, kampit ja heitot. Oppilaille opetetaan ihmiskehon elintärkeät kohdat, mutta pyrkimyksenä on hyökätä tarttumalla, painamalla ja lukitsemalla ne, pikemminkin kuin lyömällä niitä.


title: Shuaijiao

text: Paini kamppailulajina sai alkunsa esihistoriallisella ajalla. Vanhimmissa tunnetuissa shuaijiaon versioissa kilpailijat käyttivät sarvekasta kypärää, jolla he koettivat voittaa vastustajansa. Antiikin Kiinassa painilla oli monta erilaista nimeä, riippuen kulloisestakin dynastiasta: "jiaoli", "jiaoti" ja "shoubo" olivat eräitä niistä. 700-luvulla jaa. paini saavutti niin mittavat kulttuuriset suhteet, että kilpailuja pidettiin jopa keisarille. Kilpailuja järjestettiin huvittelutarkoituksiin ja niitä käytettiin myös armeijan kamppailulajiopettajien valinnassa. Jotkut kilpailut kestivät viikon, jonka aikana niihin osallistui yli tuhat kilpailijaa.


title: Valentinianus II

text: Valentinianus II (371 – 15. toukokuuta 392) oli Länsi-Rooman keisari 375–392. Hänen isänsä Valentinianus I kuoli vuonna 375, ja hänen sotilaansa halusivat nelivuotiaan Valentinianuksen uudeksi keisariksi. Todellinen valta joutui kuitenkin hänen velipuolensa Gratianuksen ja Valentinianuksen äidin Justinan käsiin. Gratianus otti hallittavakseen Gallian ja Valentinianukselle jäi Italia, Illyria ja Africa. Valentinianus ja Justina asettuivat Milanoon. Koska Justina oli areiolainen, hänen ja Milanon piispan Ambrosiuksen välillä syntyi riita, joka heikensi keisariperheen valtaa. Vuonna 383, samana vuonna kun Gratianus kuoli, kenraali Magnus Maximus kapinoi ja julisti itsensä keisariksi. Vuonna 387 hän ylitti Alpit ja uhkasi Milanoa. Valentinianus ja hänen äitinsä pakenivat Itä-Rooman keisarin Theodosius I:n luokse. Kun Maximus kuoli vuonna 388, Theodosius saattoi jälleen asettaa Valentinianuksen keisariksi.


title: Valentinianus II

text: Valentinianus kuoli epäselvissä olosuhteissa 15. toukokuuta 392. Hänet löydettiin kuolleena asunnostaan Gallian Viennestä. Valentinianuksen magister militum Arbogast väitti että kyseessä oli itsemurha, mutta Valentinianus oli aikaisemmin valittanut Theodosiukselle Arbogastin suuresta vallasta. Arbogast ja Valentinianus olivat myös riidelleet paljon siitä, miten valtakuntaa piti hallita. Arbogast julisti pian Eugeniuksen uudeksi keisariksi, mutta Theodosius kukisti heidät Frigiduksen taistelussa.


title: Diogenes Oinoandalainen

text: Diogenes Oinoandalainen (100-luku) oli kreikkalainen epikurolaiseen koulukuntaan kuulunut filosofi. Diogenes tunnetaan ennen kaikkea siitä, että hän kirjoitutti kotikaupunkiinsa Oinoandaan massiivisen niin kutsutun Oinoandan piirtokirjoituksen, joka sisälsi epikurolaisen filosofian opetuksia.


title: Diogenes Oinoandalainen

text: Diogenes oli kotoisin Oinoandasta, Lyykiasta. Hänen omasta elämästään ei tiedetä muuta kuin se vähä, mitä hän itse paljastaa meille piirtokirjoituksessaan. Kirjoitus itsessään on ajoitettu keisari Hadrianuksen ajalle noin vuoteen 120 jaa. Tuolloin Diogenes oli jo vanha ja sairas, joten hänen elämänsä on tuolloin ollut jo loppupuolella. Tällöin hän olisi syntynyt joskus ensimmäisen vuosisadan jälkimmäisellä puoliskolla.


title: Diogenes Oinoandalainen

text: Diogenes oli saanut filosofisen ja reetorikoulutuksen Rhodoksella. Hänellä vaikuttaa olleen epikurolaisia ystäviä eri puolilla kreikkalaista maailmaa. Diogenes oli ilmeisesti varakas ja kotikaupungissaan merkittävä henkilö, jotta hän kykeni hankkimaan suuren maa-alueen kirjoitukselleen. Epikuroksen ajattelusta mielenrauhan itselleen löytäneenä Diogenes kertoo motiivikseen, että vanhalla iällään hän halusi auttaa myös niitä jotka tulevat hänen jälkeensä, ja siksi hän sijoitti elämän parannuskeinot kaikkien kaupunkilaisten nähtäville. Kunnon epikurolaisen tavoin Diogenes ei ilmeisesti osallistunut politiikkaan.


title: Diogenes Oinoandalainen

text: Diogeneen Oinoandaan kirjoituttama piirtokirjoitus oli sijoitettu hänen rakennuttamansa aukion sivuilla olleiden pylväiköiden seiniin. Kirjoitus oli noin 80 metriä pitkä ja 2,4 metriä korkea, ja se sisälsi alun perin noin sanaa. Kirjoitus sisältää Epikuroksen opetuksia fysiikasta, tietoteoriasta ja etiikasta, ja on tärkeitä lähteitä epikurolaiseen ajatteluun. Tekstiin kuuluu sekä Epikuroksen itsensä kirjoituksia, että Diogeneen omia tutkielmia ja epikurolaisen opin tiivistelmiä. Piirtokirjoituksesta arviolta neljäsosa eli noin sanan verran on säilynyt ja selvitetty.


title: Neste (yritys)

text: Neste Oyj (aiemmin "Neste Oil Oyj", sitä ennen "Fortum Oil and Gas Oy") on suomalainen öljynjalostus- ja markkinointiyhtiö ja maailman suurin uusiutuvan dieselin tuottaja.


title: Neste (yritys)

text: Nesteellä on Suomessa yksi öljynjalostamokokonaisuus, jolla on tuotantolinjat Porvoon jalostamolla ja Naantalin jalostamolla. Porvoon jalostamolla tuotetaan myös uusiutuvaa dieseliä. Lisäksi yhtiöllä on uusiutuvaa dieseliä valmistavat jalostamot, Singaporessa ja Rotterdamissa Hollannissa. Omien tuotantolaitostensa lisäksi Neste omistaa 49,99 prosenttia nafteenisia öljyjä ja bitumia tuottavasta Nynas AB:sta sekä 45 prosenttia Bahrainissa sijaitsevasta perusöljylaitoksesta. Nesteellä on toimintaa yhteensä 14 maassa.


title: Neste (yritys)

text: Neste Oy, tai "Neste-konserni", perustettiin vuonna 1948, jolloin sen tarkoituksena oli turvata Suomen öljynhuoltoa. Yhtiön kotipaikaksi tuli Espoo ja se oli alusta asti valtion omistama. Toimialoja tuolloin olivat öljy- ja kemianteollisuus, kaasun välittäminen, varustamotoiminta, öljynetsintä ja -tuotanto. Yhtiön pitkäaikaisena toimitusjohtajana toimi Uolevi Raade, joka vaikutti suuresti sen nousuun aikanaan Suomen suurimmaksi yritykseksi. Vuonna 1980 toimitusjohtajaksi tuli Jaakko Ihamuotila. Yhtiön tytäryhtiöitä ovat olleet muun muassa "Kesoil Oy", "Neste Kide Oy", "Isora Oy", "Neste Polyeten AB" (Ruotsi), "Neste Polimeros S.A." (Portugali) ja "Neste Chemicals N.V." (Belgia). Vuonna 1990 Nesteen kansainvälinen öljykauppa muodosti sen liikevaihdosta noin puolet ja öljynjalostus neljäsosan. Vuonna 1991 sen liikevaihto oli 53,025 miljardia markkaa ja yhtiön palveluksessa oli 13 685 henkilöä.


title: Neste (yritys)

text: Neste fuusioitiin Imatran Voiman kanssa Fortumiksi vuonna 1998, mutta yhtiöt erotettiin uudelleen vuonna 2005. Fortum Oil Oyj (nykyinen Neste Oyj) syntyi 1. toukokuuta 2004 Fortumin jakautuessa sähkö- ja lämpö- (Fortum Heat and Gas Oy) sekä öljy-yhtiöksi (Neste Oil Oyj). Yhtiö oli aluksi Fortum Oyj:n tytäryhtiö, mutta irtaantui Fortumista keväällä 2005. Nesteen toimitusjohtajana on vuodesta 2008 lähtien toiminut vuorineuvos Matti Lievonen.


title: Neste (yritys)

text: Neste Oil Oyj vaihtoi 1. kesäkuuta 2015 nimekseen Neste Oyj. Yhtiö perusteli nimenvaihdosta sillä, että sana "Oil" viittaa fossiiliseen raakaöljyyn, mutta yhtiön toiminnassa keskitytään yhä enemmän uusiutuvien tuotteiden kehittämiseen ja tuotantoon.


title: Neste (yritys)

text: Matti Lievonen toimi Nesteen toimitusjohtajana 2008–2018. Lievosen jäädessä eläkkeelle hänen seuraajanaan aloitti belgialais-saksalainen Peter Vanacker marraskuussa 2018.


title: Neste (yritys)

text: Neste Shipping Oy oli Nesteen kokonaan omistama tytäryhtiö, joka oli erikoistunut raakaöljy-, öljytuote- ja kemikaali- kuljetuksiin tankkereilla. Yritys kuljetti vuodessa yli 40 miljoonaa tonnia, ja sen toiminta oli keskittynyt lähinnä Itämerelle, Pohjanmerelle ja Pohjois-Atlantille. Neste Shippingin laivasto oli yksi maailman suurimmista jäävahvistetuista, ja se oli tonnistoltaan Suomen suurin.


title: Neste (yritys)

text: Neste luopui varustamotoiminnasta ja myi vuoden 2013 aikana kahdeksan alusta, viisi säiliöalusta ja kolme hinaajaa, Huoltovarmuuskeskuksen ja työeläkeyhtiö Ilmarisen puoliksi omistamalle laivayhtiölle, jolta Neste vuokraa alukset ja käyttää niitä nykyisellä tavalla. Omistajayhtiö toimii vain omistajana, ei liikennöijänä, josta huolehtii erillinen hoitovarustamo. Huoltovarmuudesta vastaaminen on aiemmin ollut Nesteen tehtävä mutta kansainvälisillä markkinoilla toimivalle yritykselle tehtävä sopi huonosti. Omistusvaihdoksen jälkeen miehistö pysyi suomalaisena ja laivat Suomen lipun alla. Neste Oilille jäi tässä vaiheessa vielä kolme muuta säiliöalusta ja sen puolet ruotsalaisen Stenan kanssa omistamista laivoista, jotka oli tarkoitus myydä myöhemmin. Niitä ei tarvittu huoltovarmuuden säilyttämiseen.


title: Neste (yritys)

text: Neste jalostaa raakaöljystä ja muista syöttöaineista bensiinejä, dieselpolttoaineita, lento- ja laivaliikenteen polttoaineita, kevyitä ja raskaita polttoöljyjä, perusöljyjä, bensiinikomponentteja, erikoispolttoaineita, liuottimia, nestekaasuja ja bitumia.


title: Neste (yritys)

text: Neste saa huomattavaa kilpailuetua kilpailijoihin nähden teknisesti edistyneellä prosessillaan, jossa hyvin rikkipitoisesta venäläisestä raakaöljystä jalostetaan rikitöntä polttoainetta. Suurin osa Nesteen käyttämästä raakaöljystä on peräisin Venäjältä.


title: Neste (yritys)

text: Neste on maailman suurin uusiutuvan dieselin tuottaja vuotuisella 2,6 miljoonan tonnin tuotantokapasiteetillaan. Yhtiö tuottaa Neste MY uusiutuvaa dieseliä tällä hetkellä jalostamoilla Porvoossa, Rotterdamissa ja Singaporessa.


title: Neste (yritys)

text: Kokonaan uusiutuvista raaka-aineista valmistetun Neste MY uusiutuvan dieselin käyttö vähentää kasvihuonekaasupäästöjä 50–90 prosenttia fossiiliseen dieseliin verrattuna. Yhtiön valmistavat uusiutuvat tuotteet voivat korvata fossiiliset raaka-aineet myös kemianteollisuudessa, kuten uusiutuvien liuotinten ja uusiutuvien muovien tuotannossa.


title: Neste (yritys)

text: Neste on kehittänyt NEXBTL-teknologian, jolla kasviöljyistä ja jätteistä, kuten elintarviketeollisuuden rasvajätteestä, voidaan valmistaa uusiutuvaa dieseliä. Yhtiö hyödyntää NEXBTL-teknologiaa myös uusiutuvan lentopolttoaineen sekä uusiutuvien kemikaalien kuten liuottimien ja biomuovin raaka-aineen valmistukseen. Teknologia mahdollistaa lähes minkä tahansa kasviöljyn tai eläinrasvan käytön raaka-aineena. Teknologia perustuu kasviöljyjen ja eläinperäisten jäterasvojen vetykäsittelyyn kun taas perinteistä biodieseliä (FAME) valmistetaan esteröintimenetelmällä.


title: Neste (yritys)

text: Noin 80 % yhtiön käyttämistä uusiutuvista raaka-aineista on jätteitä ja tähteitä, loput vastuullisesti tuotettuja kasviöljyjä. Jätteistä ja tähteistä vuosittain valmistetun uusiutuvan NEXBTL-dieselin määrä vastaa yli kahden miljoonan auton vuotuista polttoaineen kulutusta.